संजय दत्तच्या जीवनावर आधारित ‘संजू’ या चित्रपटाने बॉक्स ऑफिसवर चांगलीच कमाई केली असून या चित्रपटामुळे रणबीरच्या लोकप्रियतेमध्ये वाढ झाल्याचं दिसून येत आहे . इतकंच नाही तर स्कोर ट्रेंड्स इंडियाच्या लोकप्रियतेच्या चार्टवरही रणबीर कपूर ४४ गुणांसह तिसऱ्या स्थानावर पोहोचला आहे . त्यामुळे दिवसेंदिवस वाढत असलेल्या लोकप्रियतेमुळे रणबीरने त्याच्या मानधनातही वाढ केल्याचं सांगण्यात येत आहे . राजकुमार हिरानी दिग्दर्शित चित्रपट प्रेक्षकांना भावला असून या चित्रपटाने ३०० कोटींच्या गल्ला जमवला आहे . त्यामुळे या चित्रपटाच्या प्रसिद्धीमुळे रणबीरदेखील डिमांडमध्ये आला असून रणबीरकडे अनेक जाहिराती , चित्रपटांसाठी विचारणा करण्यात येत आहे . मात्र रणबीरने त्याच्या मानधनात वाढ केली आहे . काही दिवसापूर्वी अभिनेत्री आलिया भटनेही तिच्या मानधनात वाढ केली होती . सूत्रांच्या माहितीनुसार , रणबीर मुळातच तरुणाईमध्ये लोकप्रिय अभिनेता आहे . त्यातच संजूमध्ये त्याने केलेल्या भूमिकेमुळे त्याच्या फॅन फॉलोअर्सची संख्या अधिक झाली आहे . त्यामुळे रणबीरने आता त्याच्या ब्रॅण्ड अॅडोर्समेंटच्या मानधनाची रक्कम दुप्पट केली आहे . विशेष म्हणजे तरीदेखील अनेक नामांकित जाहिरातींच्या ऑफर त्याच्याकडे आल्या आहेत . त्यामुळे तो येत्या काही दिवसात कमर्शिअल शूट करणार असल्याचं त्याच्या टीमने सांगितलं आहे . ‘संजू’ने आतापर्यंत बॉक्स ऑफिसवर बक्कळ कमाई केली असून हा चित्रपट अन्य देशातही प्रदर्शित व्हावा यासाठी चित्रपटाच्या टीमकडून प्रयत्न सुरु आहेत . त्यामुळे हा चित्रपट अन्य देशात प्रदर्शित झाल्यानंतर किती कमाई करेल हे पाहणं औत्सुक्याच ठरणार आहे .


अंतिम फेरीतील स्थान सुरवातीच्या १२ शॉट्सनंतर केवळ ० . २ गुणाने राखलेल्या जितू रायने विश्वकरंडक नेमबाजी स्पर्धेत दहा मीटर एअर पिस्तूल स्पर्धेत ब्राँझपदकाचा वेध घेतला . सुरवातीच्या खराब कामगिरीने दडपण काही प्रमाणात दूर झाले आणि त्यामुळेच पदक जिंकता आले , असे जितू रायने सांगितले . ऑलिंपिक विजेता होआंग ( व्हिएतनाम ) या स्पर्धेत रौप्यपदकच जिंकू शकला , याची चर्चा नेमबाजी वर्तुळात सुरू होती ; पण दिल्लीतील डॉ . कर्णी सिंग नेमबाजी रेंजवर चांगलीच गर्दी केलेल्या चाहत्यांना जितूने सातव्यावरून तिसऱ्या क्रमांकावर घेतलेली झेप जास्त सुखावत होती . जपानच्या मात्सुदा याने अंतिम फेरीत २४० . १ गुणांचा जागतिक विक्रम करत सुवर्णपदक जिंकले . जितूने २१६ . ७ गुणांचा वेध घेतला . जितूच अंतिम फेरीचा हिरो होता . पहिल्याच कटऑफच्या वेळी तो ० . २ गुणांनी वाचला आणि चाहत्यांनी टाळ्यांचा एकच कडकडाट केला . त्यानंतर दहाच्या आसपास गुणांचा वेध घेत एकेक क्रमांकाने प्रगती केली . पहिल्या १२ शॉट्समध्ये तो सात वेळा दहापासून चुकला होता . यापैकी एक शॉट्स तर ८ . ८ होता . त्यानंतरच्या १२ शॉट्समध्ये त्याचे दहापेक्षा गुण पाचदा होते ; पण त्याचे पदक २१ व्या तसेच २२ व्या प्रयत्नातील १० . ६ गुणांनीच निश्चित केले . तोपर्यंत तो ब्राँझपेक्षा जास्त प्रगती करू शकणार नाही , हेही स्पष्ट झाले होते . चैन सिंग सातव्याचा सातवाच जितू रायपासून चैन सिंग प्रेरणा घेऊ शकला नाही . पन्नास मीटर रायफल प्रोन प्रकारात तो प्राथमिक फेरीत सातवा होता . अंतिम फेरीतही सातवाच राहिला . प्राथमिक फेरीत सुशील घालय बारावा , तर गगन नारंग पंधरावा आला . गगन आणि प्राथमिक फेरीत अव्वल आलेला चीनचा लीऊ युहान यांच्यात ७ . ५ गुणांचा फरक होता . हार मानणे आवडत नाही अखेरपर्यंत प्रयत्न सोडायचे नाहीत , हेच मी ठरवले होते . त्यामुळेच पदक जिंकू शकलो , असे जितू रायने सांगितले . गुणफलकाचा जास्त विचार करत नाही . सुरवातीस अंतिम फेरीसाठी पात्र ठरण्याचेच लक्ष्य होते . अंतिम फेरीतील सुरवातीच्या खराब शॉट्सनी दडपण काहीसे दूर झाले , तसेच काय चुकले तेही कळले . ऑलिंपिकनंतरचे हे माझे तिसरे आंतरराष्ट्रीय पदक आहे . चॅंपियन ऑफ चॅंपियन झालो आहे . मी कायम सांगतो , मी कुठे आहे , याची चिंता मला नसते . स्पर्धेत राहण्याची जिद्द मी कधीही सोडत नाही , असे त्याने सांगितले .


रणजी चषक स्पर्धेत फलंदाजांची जादू कायम आहे . महाराष्ट्र आणि कर्नाटक यांच्यातील सामन्यात कर्नाटकचा फलंदाज मयंक अग्रवालने त्रिशतकी खेळी करत भारतीय क्रिकेटच्या मैदानात एक नवा इतिहास रचला . तो भारतीय प्रथम श्रेणी क्रिकेटमधील ५० वे त्रिशतक करणारा फलंदाज ठरला . आपल्या ३२ व्या प्रथम श्रेणी सामन्यात मयंकने ३०४ धावांची दमदार खेळी करत कारकिर्दीतील पहिले त्रिशतक झळकावले . सध्या सुरु असणाऱ्या रणजी चषकातील हे तिसरे त्रिशतक आहे . भारतीय प्रथम श्रेणीच्या मैदानातील हे ५० वे त्रिशतक असून यातील निम्म्याहून अधिक त्रिशतके मागील दहा वर्षांत नोंदवली गेली आहेत . अग्रवालपूर्वी या सत्रात हिमाचल प्रदेशकडून खेळणाऱ्या प्रशांत चोप्राने ( ३३८ ) आणि हैदराबादच्या हनुमा विहारीने ( ३०२ ) अशी खेळी पाहायला मिळाली होती . २००६ - ०७ पासून आतापर्यंत प्रथम श्रेणी क्रिकेटच्या मैदानात तब्बल २८ त्रिशतकांची नोंद झाली आहे . अग्रवालने महाराष्ट्रविरुद्धच्या सामन्यात ४९४ चेंडूत २८ चौकार आणि ४ षटकारांच्या मदतीने ३०४ धावा केल्या . त्याने करुण नायरच्या साथीने कर्नाटकसाठी २७० धावांची भक्कम भागीदारी केली . यात करुण नायरने ११६ धावांचे योगदान दिले . अग्रवालचे त्रिशतक आणि नायरच्या संयमी शतकाच्या जोरावर कर्नाटकने पहिला डाव ५ बाद ६२८ धावांवर घोषित केला . कर्नाटकने दिलेल्या डोंगराएवढ्या लक्ष्याचा पाठलाग करताना महाराष्ट्राची खराब सुरुवात झाली . तिसऱ्या दिवसाअखेर महाराष्ट्राने अवघ्या १३५ धावात ४ गडी गमावले . महाराष्ट्र अद्यापही कर्नाटकने दिलेल्या आव्हानापासून २४८ धावा दूर आहे . महाराष्ट्राची आघाडीची फलंदाजी या सामन्यात सुरुवातीलाच कोलमडली . अवघ्या ८४ धावावर ४ गडी बाद झाल्यानंतर ऋतूराज गायकवाड ( ६१ ) आणि राहुल त्रिपाठी ( ३१ ) यांनी महाराष्ट्राच्या डाव सावरला . दोघेही तिसऱ्या दिवसाअखेर नाबाद राहिले . कर्नाटकडून अभिमन्यू मिथुनने सर्वाधिक दोन बळी टिपले .


मेलबर्न : गोलंदाजांच्या जबरदस्त कामगिरीमुळे भारताने मेलबर्न क्रिकेट मैदानावर ऑस्ट्रेलियाचा 137 धावांनी पराभव करत ऐतिहासिक विजय मिळविला . या विजयासह भारताने चार कसोटी सामन्यांच्या मालिकेत 2 - 1 अशी आघाडी घेतली आहे . आज ( रविवार ) सामन्याच्या अखेरच्या दिवशी भारताला दोन बळी टिपून ऑस्ट्रेलियाचा डाव संपविण्याची गरज होती . पण , सकाळपासून पाऊस सुरु झाल्याने सामना सुरु होण्यास विलंब झाला . मात्र , सामना सुरु होताच बुमरा आणि ईशांतने एक - एक बळी घेत ऑस्ट्रेलियाचा डाव 261 धावांत संपुष्टात आणला . दुसऱ्या डावातही बुमराने तीन बळी मिळविले . तर , पहिल्या डावात त्याने सहा बळी घेतले होते . त्यामुळे त्याला सामन्याचा मानकरी म्हणून निवडण्यात आले . त्यापूर्वी चौथ्या दिवशी भारतीयांसमोर पुन्हा ऑस्ट्रेलियाने नांगी टाकली आणि भारतीयांनी दिलेले खडतर आव्हान चौथ्या दिवसअखेर कांगारुंसाठी स्वप्नवतच झाले होते . भारतीय फलंदाजांना पहिल्या डावाप्रमाणे हुकुमत राखता आली नाही नव्हती ; पण 8 बाद 106 धावांवर कोहलीने भारताचा दुसरा डाव घोषित करून विजयासाठी 399 धावांचे खडतर आव्हान ऑस्ट्रेलियास दिले . दुसऱ्या डावात ऑस्ट्रेलिया फलंदाजांनी अडखळता प्रवास करताना 8 बाद 257 ची मजल मारली . पॅट कमिन्स आणि नॅथन लायनने एक तास खिंड लढवल्याने चौथ्या दिवशीचा पराभव टाळला , हेच समाधान कांगारुंना लाभले होते . पण , अखेरच्या दिवशी त्यांना पराभवाला सामोरे जावे लागले . सविस्तर बातमी वाचण्यासाठी क्लिक करा : भारताचा ऐतिहासिक विजय ; मालिकेत 2 - 1 ने आघाडी


फुटबॉल सामन्यामध्ये सातत्याने डोक्याने चेंडू मारल्यामुळे खेळाडूच्या स्मरणशक्तीवर परिणाम होत असल्याचे संशोधकांना आढळून आले आहे . संशोधकांनी यामध्ये २० वेळा फुटबॉल डोक्याने मारणाऱ्या खेळाडूंचा अभ्यास केला . या प्रयोगानंतर खेळाडूंच्या मेंदूच्या कार्यक्षमतेवर आणि स्मरणशक्तीवर परिणाम होत असल्याचे दिसून आले आहे . एका अभ्यास सत्रात यामध्ये स्मरणशक्तीवर ४१ ते ६७ टक्के परिणाम होत असल्याचे दिसून आले . प्रयोगामध्ये कमी वयाच्या आणि व्यावसायिक संघांच्या खेळाडूंचा समावेश करण्यात आला होता . डोक्याने फुटबॉल मारल्यानंतर स्मरणशक्तीची चाचणी करण्यात आली . यामध्ये काही प्रमाणात घट झाली असल्याचे दिसून आले , असे अमेरिकेच्या युनिव्हर्सिटी ऑफ स्टर्लिगचे मॅगडालिना यांनी म्हटले आहे . स्मरणशक्तीमध्ये झालेले बदल हे तात्पुरते होते . मात्र सातत्याने डोक्याने फुटबॉल मारल्याने मेंदूच्या कार्यक्षमतेवर परिणाम घडून येत असल्याचे त्यांनी टेलिग्राफला माहिती देताना सांगितले . फुटबॉल डोक्याने मारल्यामुळे कमी झालेल्या स्मरणशक्तीमध्ये पुन्हा वाढ होते की नाही ही बाब यामधून स्पष्ट झालेली नाही . मेंदूची कार्यक्षमता कमी झाल्यामुळे विविध आजार जडतात , असे या संशोधनामध्ये म्हटले आहे . हे संशोधन ईबायोमेडिसिनमध्ये प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


Flipkart Mobiles Bonanza सेल सुरू झाला आहे . 22 नोव्हेंबरपर्यंत हा सेल सुरू राहणार असून यामध्ये अनेक स्मार्टफोन्सवर बंपर सूट दिली जात आहे . त्यामुळे दिवाळीच्या सेलमध्ये जर तुम्ही स्मार्टफोन खरेदी केला नेसल तर तुमच्याकडे पुन्हा एकदा चांगली संधी आहे . काही स्मार्टफोनवर Flipkart Big Billion Days सेलमध्ये जेवढी सूट देण्यात आली होती , तेवढीच सूट दिली जात आहे . Mobiles Bonanza सेलसाठी फ्लिपकार्टने एचडीएफसी बँकेशी भागीदारी केली आहे . ग्राहकांना नो कोस्ट इएमआयचा पर्याय उपलब्ध असणार आहे . तसंच जुने फोन बदलून एक्सचेंज ऑफरअंतर्गत अतिरिक्त सूट देखील मिळेल . जाणून घेऊया कोणत्या फोनवर किती सूट मिळत आहे . Asus ZenFone Max Pro M1 : हा स्मार्टफोन पुन्हा एकदा फ्लिपकार्टच्या सेलमध्ये उपलब्ध करुन देण्यात आला आहे . या स्मार्टफोनचं बेसिक व्हेरिअंट 9,999 रुपयांमध्ये ( एमआरपी 10,999 रुपये ) उपलब्ध आहे . तर , 4 जीबी रॅम , 64 जीबी स्टोरेजच्या व्हेरिअंटची 10,999 रुपयांना ( एमआरपी 12,999 रुपये ) विक्री केली जात आहे . सर्वात पावरफुल व्हेरिअंट 13,999 रुपयांमध्ये उपलब्ध करण्यात आला आहे . Nokia 6.1 Plus नोकिया 6.1 प्लस स्मार्टफोन Flipkart Mobiles Bonanza सेलमध्ये 14,999 रुपयांमध्ये ( एमआरपी 17,600 रुपये ) खरेदी करता येईल . Xiaomi Poco F1 शाओमी पोको एफ1 20,999 रुपयांमध्ये ( एमआरपी 21,999 रुपये ) खरेदी करता येईल . एक्सचेंज ऑफर अंतर्गत 16,900 रुपयांपर्यंत सूट मिळू शकते . Honor 9N हॉनर 9एन पुन्हा एकदा फ्लिपकार्टवर 9,999 रुपयांमध्ये ( एमआरपी 13,999 रुपये ) उपलब्ध करण्यात आला आहे . Nokia 5.1 Plus फ्लिपकार्ट सेलमध्ये नोकिया 5.1 प्लस 10,499 रुपयांमध्ये ( एमआरपी 13,199 रुपये ) खरेदी करता येईल . Galaxy On6 सॅमसंग गॅलेक्सी ऑन6 हा स्मार्टफोन फ्लिपकार्टवर 9,990 रुपयांमध्ये ( एमआरपी 15,490 रुपये ) उपलब्ध करण्यात आला आहे . Motorola One Power Flipkart Mobiles Bonanza सेलमध्ये मोटोरोला वन पावर हा स्मार्टफोन 15,999 रुपयांमध्ये ( एमआरपी 18,999 रुपये ) खरेदी करण्याची संधी आहे . Moto X4 मोटो एक्स4 हा स्मार्टफोन अवघ्या 10,999 रुपयांमध्ये ( एमआरपी 22,999 रुपये ) खरेदी करता येणार आहे .


भारत आणि न्यूझीलंड यांच्यातील तिसऱ्या ट्वेन्टी - २० सामन्यापूर्वी रॉस टेलर आणि वीरेंद्र सेहवाग यांच्यात पुन्हा एकदा शाब्दिक जुगलबंदी रंगल्याचे पाहायला मिळत आहे . तिरुअनंतपुरम येथे होणाऱ्या सामन्यापूर्वी रॉस टेलरने इन्स्टाग्रामवरुन वीरेंद्र सेहवागसाठी एक मजेशीर संदेश लिहिलाय . सेहवाग राजकोटच्या मैदानावरील सामन्यानंतर येथील दर्जीचे ( शिंपी ) दुकान बंद झाले . आता तिरुअनंतपूरममध्ये पुढील शिलाई करु , असे सांगत पुढील सामन्यात दमदार कामगिरी करण्यास सज्ज असल्याचे त्याने म्हटलंय . त्याने एका दुकानाचा फोटो देखील शेअर केलाय . सामना पाहायला नक्की ये ! असा उल्लेखही त्याने आपल्या पोस्टमध्ये केलाय . भारताचा माजी क्रिकेटपटू वीरेंद्र सेहवाग सोशल मीडियावरील त्याच्या खुमासदार शैलीतील ट्विटससाठी प्रसिद्ध आहे . भारत आणि न्यूझीलंड यांच्यात रविवारी झालेल्या एकदिवसीय सामन्यानंतर सेहवाग आणि रॉस टेलर यांच्यात जुगलबंदी रंगल्याचे पाहायला मिळाले होते . न्यूझीलंडच्या विजयात मोलाचा वाटा उचलणाऱ्या रॉस टेलरचे अभिनंदन करताना सेहवागने त्याचा उल्लेख दर्जी ( शिंपी ) असा केला होता . “वेल प्लेड दर्जीजी , दिवाळीतील ( कपडे शिवण्याच्या ) ऑर्डरच्या दबावानंतरही चांगली कामगिरी केली” , असे मजेशीर ट्विट करत सेहवागने टेलरचे कौतुक केले . त्यावर रॉस टेलरनेही सेहवागला चक्क हिंदीत रिप्लाय दिला होता . भारत आणि न्यूझीलंड यांच्यातील तिसरा आणि निर्णायक टी - २० सामना केरळमधील तिरुअनंतपुरम येथे रंगणार आहे . सध्याच्या घडीला दोन्ही संघानी प्रत्येकी एक सामना जिंकत मालिकेत बरोबरीवर आहेत . अंतिम आणि निर्णायक सामना जिंकून मालिका खिशात घालण्यासाठी दोन्ही संघ प्रयत्नशील असतील . यापूर्वी झालेल्या एकदिवसी मालिकेत भारताने न्यूझीलंडला २ - १ असे पराभूत केले होते . ट्वेन्टी - २० मालिका जिंकून या पराभवाची परतफेड करण्याची संधी न्यूझीलंडकडे आहे .


नागपूर , औरंगाबाद आणि नाशिक मधील स्पर्धकांच्या अभूतपूर्व प्रतिसादांनंतर झी युवाची संगीत सम्राटाची टीम आता कला आणि संस्कृतीने बहरलेल्या पुण्यात दाखल झाली आहे . या ऑडिशन बुधवार 10मे रोजी सकाळी 8 ते दुपारी 2 या दरम्यान ज्ञानसागर इन्स्टिट्यूट मॅनजेमेंट आणि रिसर्च , एस के पी कॅम्पस , बाणेर - बालावाडी रोड , लक्ष्मण नगर बाणेर पुणे योथे होणार आहेत . ज्या प्रमाणे इतर शहरांमधील गुणी स्पर्धक निवडले गेले त्याचप्रमाणे पुण्यातील कलेची योग्य पारख करून झी युवा सम्राट स्पर्धेची निवड प्रक्रिया पूर्ण करेल . गायकांबरोबरच विविध वादक , तोंडाने आवाज काढणारे कलाकर अशा सगळ्यांना देखील या कार्यक्रमाच्या निमित्ताने सादरीकरणाची संधी मिलमार आहे . त्यामुळे या कार्यक्रमात समुहानाने देखील सहभागी होता येणार आहे . वयाच्या 4 वर्षांपासून ते आयुष्याच्या कोणत्याही वयातील मराठी बोलणारे कलाकार या कार्यक्रमात सहभागी होऊ शकतात . ढोलपथके , बँड , गावागावातील संगीत , प्रत्येक प्रकारचं संगीत या कार्यक्रमात पाहायला मिळेल . महाराष्टात ज्यांच्या रक्तात संगीत आहे त्यांच्यासाठी ही एक मोठी परवणी आहे . स्पर्धेत भाग घेण्यासाठी आलेल्या स्पर्धकांना यासाठी कोणतेही पैसे भरयाचे नसून , स्पर्धेच्या ठिकाणी केवळ नावनोंदणी करायची आहे . ज्याच्यापासून संगीत निर्मिती होऊ शकते अशी वाद्ये किंवा अश्या वस्तू स्पर्धक घेऊन येऊ शकतात . संगीत सम्राट हा कार्यक्रम अनेक कारणांमुळे वेगळा ठरणार आहे . छोट्या पडद्यावर या प्रकारचा टॅलेंट हंट आजपर्यंत झालेला नाही . पुण्यानंतर संगीत सम्राटची टीम 12 मे रोजी कोल्हापूरमध्ये खासबाग मधील प्रायव्हेट हायस्कूल आणि 14 मे रोजी मुंबईमध्ये ब्राम्हण शिक्षण मंडळ प्राथमिक विद्यालय नौपाडा ठाणे येथे या ऑडिशन्स घेतल्या जाणार आहेत . झी युवाच्या संगीत सम्राट या टॅलेन्ट हंट कार्यक्रमात प्रसिद्ध अभिनेत्री क्रांती रेडकर आणि नावाजलेले गायक आदर्श शिंदे हे परिक्षक म्हणून असणार आहेत .


नोटाबंदीनंतर एटीएम आणि डेबिट , क्रेडीट कार्डचा वापर करणाऱ्यांची संख्या वाढली . सध्या तर अनेक जण कार्डव्दारेच पेमेंट करण्याला प्राधान्य देतात . तसेच बँकेतून पैसे काढणेही आता मागे पडले . त्यामुळे गरज लागली की एटीएममधून पैसे काढण्याचा ट्रेंड वाढल्याचे दिसते . यासाठी आपल्याजवळ एटीएम कार्ड असणे आवश्यक असते . पण आता त्याचीही आवश्यकता राहणार नाही . कारण एटीएममधून पैसे काढण्यासाठी एक खास अॅप्लिकेशन तयार करण्यात आले आहे . त्याचा वापर करुन तुम्ही बॅंक खात्यामधून पैसे काढू शकता . विशेष म्हणजे अशाप्रकारे अॅपचा वापर करुन पैसे काढण्यासाठी स्मार्टफोनचा कॅमेरा उपयोगी पडणार आहे . एटीएममधून पैसे काढण्यासाठी युनिफाईड पेमेंट इंटरफेस ( UPI ) अॅनेबल्ड अॅपचा उपयोग केला जाणार आहे . त्यामुळे तंत्रज्ञानाच्या साह्याने दिवसेंदिवस जगणे जास्त सुसह्य होत असल्याचे चित्र निर्माण होत आहे . आपण एटीएममधून पैसे काढतो तेव्हा आपले कार्ड एका चीपच्या माध्यमातून स्कॅन केले जाते . पण आता कार्डशिवायही पैसे काढता येणार आहेत . स्क्रीनवर येणारा क्यूआरकोड तुम्ही या अॅपमध्ये स्कॅन केल्यास तुम्हाला पैसे मिळू शकणार आहेत . त्यामुळे कार्डाशिवायही तुम्हाला पैसे काढणे शक्य होणार आहे . यामध्ये सुरक्षा अतिशय महत्त्वाची असून त्याबाबतच्या चाचण्या सुरु असल्याचे संबंधितांकडून सांगण्यात आले आहे . ही सुविधा प्रत्यक्ष वापरात येण्यासाठी नॅशनल पेमेंट्स कॉर्पोरेशन ऑफ इंडिया ( NPCI ) ची मंजुरी मिळणे गरजेचे आहे . एनपीसीआय ही एटीएम नेटवर्कला नियंत्रण करण्यासाठी जबाबदार असते . सध्या एजीएस ही कंपनी बँकांना एटीएमची सुविधा देते . अॅप्लिकेशनव्दारे पैसे काढणे ग्राहकांसाठीही सोपे होणार आहे . याबाबत एजीएस टेक्नोलॉजी ग्रुपचे चीफ महेश पटेल म्हणाले , या नव्या तंत्रज्ञानासाठी बॅंकेला आपल्या हार्डवेअरमध्ये बदल करण्याची गरज नाही . मात्र सॉफ्टवेअरमध्ये काही बदल निश्चित करावे लागतील . काही बँकेत कार्डलेस एटीएम विड्रॉवल सुविधा मिळते . परंतु ही सुविधा त्यापेक्षा अधिक सोपी आणि जलद असेल असेही पटेल यांनी स्पष्ट केले .


मुंबईच्या पृथ्वी शॉने प्रथमश्रेणी क्रिकेटमध्ये धडाकेबाज कामगिरी करण्याचा सपाटा सुरुच ठेवला आहे . भुवनेश्वरमध्ये ओडीशाविरुद्ध रणजी सामन्यात पृथ्वी शॉने शतकी खेळी केली आहे . ५ सामन्यांमध्ये पृथ्वी शॉचं हे चौथं शतक ठरलं . ओडीशाविरुद्ध पृथ्वी शॉने १०५ धावांची खेळी केली . या खेळीत १८ चौकारांचा समावेश होता . प्रथमश्रेणी क्रिकेटमध्ये याआधी सचिन तेंडुलकरच्या नावावर वयाच्या १८ व्या वर्षी सर्वाधीक शतकांची नोंद होती . पृथ्वीने ओडीशाविरुद्धच्या सामन्यात शतकी खेळी करत हा विक्रम मोडीत काढला . मागच्या हंगामात पृथ्वी शॉने रणजी करंडक स्पर्धेत मुंबईसाठी पदार्पण केलं . यानंतर भारत ‘अ’ आणि अध्यक्षीय संघामध्येही पृथ्वीने चमकदार कामगिरी करत सर्वांना आपली दखल घ्यायला भाग पाडलं होतं . आपल्या पहिल्या रणजी सामन्यात शतक झळकावल्यानंतर पृथ्वीने यंदाच्या दुलीप करंडकातही पहिल्याच सामन्यात शतकी खेळी केली होती . भारताच्या १९ वर्षाखालील संघाच्या इंग्लंड दौऱ्यात पृथ्वी शॉने आश्वासक कामगिरी केली होती . मात्र यानंतर निवड समितीने पृथ्वीला रणजी करंडक स्पर्धेत खेळण्याचा सल्ला देत , आशिया चषक स्पर्धेत इतर खेळाडूंना संघात जागा दिली . त्यामुळे निवड समितीने दिलेल्या या सल्ल्याचा पृथ्वीला चांगलाच फायदा झालेला दिसतोय .


शाओमी या चिनी कंपनीने अगदी कमी काळात भारतीय बाजारात आपले वेगळे स्थान निर्माण केले आहे . शाओमीच्या एमआय नोट ४ च्या प्रचंड यशानंतर बहुप्रतिक्षीत शाओमी रेडमी नोट ५ हा फोनही लाँच केला . त्यानंतरही कंपनीने आपली अनेक आकर्षक मॉडेल बाजारात दाखल करत आपल्या ग्राहकांना खूश केले . आता कंपनीने आपले आणखी एक नवीन मॉडेल दाखल करत ग्राहकांना आणखी एक सुखद धक्का दिला आहे . या मोबाईलचे नाव आहे Xiaomi Redmi Mi 6X , भारतात या फोनला Mi A2 या नावाने ओळखले जात असून हा फोन म्हणजे Xiaomi Mi A1 चे अपडेटेड व्हर्जन असल्याचे बोलले जात आहे . हा फोन शाओमीच्या ब्लॅक , गोल्ड , रोज गोल्ड आणि ब्लू या रंगांबरोबरच फ्लेम रेड या आणखी एका नव्या रंगातही उपलब्ध आहे . आता या फोनचे ३ वेरिएंट लाँच करण्यात आले आहेत . त्यात ४ जीबी रॅम आणि ३२ जीबी मेमरी , ४ जीबी रॅम आणि ६४ जीबी मेमरी असलेला आणि ६ जीबी रॅम आणि १२८ जीबी मेमरी यांचा समावेश आहे . हे फोन अनुक्रमे १६ , ९०० , १९ , ००० आणि २१ , ००० या किंमतींना उपलब्ध आहेत . हा फोन आज चीनमध्ये लाँच करण्यात आला असून तो भारतात कधी उपलब्ध होणार याबाबत अद्याप माहिती देण्यात आलेली नाही . या फोनला ५ . ९९ इंचाचा डिस्प्ले देण्यात आला असून हा फोन Redmi Note 5 Pro सारखा दिसतो . २ . २ गिगाहार्टजचा ऑक्टाकोअर स्नॅपड्रॅगन ६६० चा प्रोसेसर देण्यात आला आहे . हा फोन ८ . १ ओरियोवर आधारित मीयूआय ९ . ५ सॉफ्टवेअरवर काम करतो . विशेष म्हणजे फोटोग्राफीसाठी यामध्ये विशेष फिचर देण्यात आले आहे . त्यामुळे फोनची गुणवत्ता चांगली होण्यास मदत होणार आहे . या फोनला २ रिअर कॅमेरे देण्यात आले असून त्यातील एक १२ तर दुसरा २० मेगापिक्सलचा आहे . याबरोबरच सेल्फी कॅमेराही २० मेगापिक्सलचा आहे . या फोनची बॅटरी ३०१० मिलिअॅम्पियर्सची आहे .


बॉलिवूडमधील बहुचर्चित लग्न येत्या आठवड्यात पार पडणार आहे . अभिनेता रणवीर सिंग आणि दीपिका पदुकोण लग्नसोहळ्यासाठी इटलीला रवाना झाले आहेत . विमानतळावरील या दोघांचे फोटो सध्या सोशल मीडियावर व्हायरल होत आहेत . यावेळी रणवीरसोबत त्याचे काही कुटुंबीयसुद्धा होते . विमानतळावर रणवीर - दीपिकाला पाहण्यासाठी चाहत्यांचा गराडा होता . यावेळी रणवीरने काही चाहत्यांसोबत सेल्फी काढत त्यांच्या शुभेच्छांचा स्वीकार केला . येत्या १४ आणि १५ नोव्हेंबर रोजी हे दोघं लग्नबंधनात अडकणार आहेत . इटलीतील लेक कोमो या ठिकाणी हा भव्य विवाहसोहळा पार पडणार आहे . त्यानंतर २१ नोव्हेंबर रोजी बेंगळुरूमध्ये आणि १ डिसेंबर रोजी मुंबईत स्वागतसमारंभाचं आयोजन करण्यात येईल . इटलीत विवाहसोहळ्याला कुटुंबातील मोजकेच लोक उपस्थित राहणार असल्याने मुंबईतील स्वागत समारंभ खास बॉलिवूडमधल्या कलाकारांसाठी आयोजित करण्यात येणार आहे . वाचा : ‘बाहुबली’ प्रीक्वल वेब सीरिजमध्ये शिवगामीच्या भूमिकेत ही मराठमोळी अभिनेत्री गेल्या आठवड्यात लग्नाआधीचे विधी आणि अन्य कार्यक्रम पार पडले . दीपिका नुकतीच नंदी पूजेसाठी बंगळुरुला तिच्या घरी गेली होती . १४ नोव्हेंबरला दोघे पारंपारिक कोकणी पद्धतीने विवाहबद्ध होणार आहेत . दीपिका कर्नाटकातील सारस्वत ब्राह्मण असून कोकणी तिची मातृभाषा आहे .


कॉमेडियन कपिल शर्मा ‘ज्ञानम गंगा’ या एनजीओला लवकरच १०० सायकल दान करणार असल्याचे वृत्त सध्या सिनेवर्तुळात फिरत आहे . ही संस्था कमी दिसणाऱ्यांसाठी काम करते . ‘द कपिल शर्मा शो’च्या येत्या भागात या एनजीओचे काही सदस्य सहभागी होणार आहेत . त्यांच्यासोबतच कपिल सायकल दान करणार असल्याची घोषणा करणार आहे . कतरिनापेक्षा दीपिकासोबतच रणबीरची जोडी हिट ! ”ज्ञानम गंगा’ ही एनजीओ त्यांचे ध्येय साध्य करण्यासाठी दिवस रात्र मेहनत घेतेय . त्यांच्या या कार्याला माझ्याकडून ही छोटीशी मदत आहे . त्यांना आमच्या शोमध्ये बोलावणं हा माझ्यासाठी एक सन्मानच आहे . दुसऱ्यांची मनोभावे सेवा आणि काम करणाऱ्या एनजीओंना मदत करण्यासाठी मी नेहमीच उत्सुक असतो , ’ असं कपिलने ‘हिंदुस्तान टाइम्स’ला दिलेल्या मुलाखतीत सांगितले . सुत्रांनी दिलेल्या माहितीनुसार , ‘ज्ञानम गंगा’ या संस्थेने आतापर्यंत केवळ सात दिवसांत सहा राज्यांतील ३४ गावांमध्ये १ , ७०० किमी अंतर कापत ७००० लोकांची मदत केली आहे . काही दिवसांपूर्वीच कपिलने त्याच्या कार्यक्रमात नेत्रदानाचाही संकल्प केला होता . विनोदासोबतच सामाजिक भान जपणाऱ्या त्याच्या या उपक्रमांमुळे तो आपल्या चाहत्यांची मनं जिंकत आहे . काही दिवसांपूर्वी कार्यक्रमाच्या चित्रीकरणादरम्यान सेटवरच चक्कर येऊन पडल्यामुळे त्याला रुग्णालयात दाखल करण्यात आले होते . शाहरुख खान आणि अनुष्का शर्मा हे त्यांचा आगामी सिनेमा ‘जब हॅरी मेट सेजल’च्या प्रमोशनसाठी शोवर येणार होते . पण कपिलची तब्येत बिघडल्यामुळे त्यांना हा कार्यक्रम रद्द करावा लागला . पण त्याने फेसबुकवर लाइव्ह जात चाहत्यांना आपली तब्येत ठीक असल्याचेही सांगितले होते . अभिनेता दिलीप अटकेत ; मल्याळम अभिनेत्रीचे अपहरण करुन लैंगिक शोषण केल्याचा आरोप कपिलच्या तब्येतीत सुधार झाल्यानंतर या कार्यक्रमाचं चित्रीकरण करण्यात येणार असल्याचं सांगण्यात आलं होतं . पण आता शाहरुख आणि अनुष्का त्यांच्या व्यग्र वेळापत्रकातून पुन्हा एकदा कपिलच्या कार्यक्रमासाठी वेळ देणार का ? याकडेच सर्वांचं लक्ष लागलं आहे .


* दृश्य एक - ‘चला हवा येऊ द्या’चा कार्यक्रम नेहमीप्रमाणे रंगलेला असतो . आपल्या नेहमीच्या स्टाइलमध्ये हसताय ना ? म्हणून विचारणारा डॉ . नीलेश साबळे आपल्याला विनासायास हसवतो आहे . समोर बसलेले पाहुणेही खूश आहेत आणि त्यातल्याच एकाकडे वळत फार गंभीरपणे संबंधित कलाकाराचा संघर्ष , त्याची आजवरची वाटचाल याविषयी डॉ . नीलेश साबळे एकदम गंभीरपणे बोलायला सुरुवात करतात . एकतर आधीच त्या कलाकाराचा चेहरा गोंधळलेला असतो . त्याच्या संघर्षांची हवा नेमकी आत्ताच का सुरू झाली ? या प्रश्नाचे उत्तर मिळायच्या आत तू दाढी का करत नाही ? असा प्रश्न संबंधित कलाकाराला विचारला जातो . नेमकी आपल्या संघर्षांची दास्ताँ दाढीपर्यंत का येऊन पोहोचली आहे हा त्या कलाकाराच्या चेहऱ्यावरचा डबल गोंधळ प्रेक्षकांना जाणवायच्या आत डॉ . नीलेश साबळे त्याला ‘जिलेट’चे गिफ्ट हॅम्पर देऊ करतात . आणि मग जाहिरातीची ही सुफळ संपूर्ण कथा कलाकाराच्या आणि प्रेक्षकांच्याही लक्षात येते . * दृश्य दोन - सगळीकडे सेटटॉप बॉक्स लावण्याची सक्ती सुरू आहे आणि इथे कधी नव्हे ते वाहिन्यांवरच्या लाडक्या नायिका एकत्र येऊन अमुक एक सेटटॉप बॉक्स सव्र्हिस घ्या म्हणून प्रेक्षकांना आग्रह करतायेत . . चित्रपट असो किंवा मालिका . . जे जे लोकप्रिय ते ते जाहिरातीसाठीच बनलं आहे जणू असा एक समज करून घेत अनेक कंपन्या आपल्या उत्पादनांसाठी टीव्ही आणि चित्रपटांमध्ये धडपडताना दिसतात . जाहिरातीचं प्रमुख अस्त्र म्हणून चित्रपटातील नायक - नायिकांच्या हातात आपापली उत्पादनं देऊन लोकांच्या मनात ते ठसवण्याचा प्रयत्न ‘इन फिल्म अॅडव्र्हटायझिंग’च्या माध्यमातून सुरू झाला त्यालाही फार काही काळ लोटला आहे , असं म्हणता येणार नाही . उलट , आता जाहिराती करतानाही काय दाखवावं आणि काय लपवावं अशी अहमहमिका टीव्हीवर सुरू असलेल्या सासू - सुनांच्या संघर्षांच्या पाश्र्वभूमीवर सुरू असलेली आपण पाहतो . जाहिरातीचं अर्थकारण वाहिन्या आणि उत्पादन कंपन्या दोघांच्याही दृष्टीने तितकंच महत्त्वाचं असलं तरी यामध्ये पाहणारा भरडला जातो , याची किमान जाण ठेवून कल्पक जाहिरात करण्याऐवजी सध्या थेट जाहिरातींचा भडिमार केला जातो आहे आणि त्यामुळे त्याचा प्रभाव पडण्याऐवजी केविलवाणा प्रयत्न म्हणून प्रेक्षकांचा राग वाढवणारं ठरतं आहे . सध्या मराठी मालिका आणि चित्रपटांमधून अशा प्रकारच्या जाहिरातींचं प्रमाण सातत्याने वाढतं आहे . हिंदी चित्रपटांमधून ‘इन फिल्म अॅडव्र्हटायझिंग’चा वापर सर्रास सुरू झाला , मात्र प्रेक्षकांना चटकन लक्षातही येणार नाही आणि संबंधित उत्पादन त्यांच्या नजरेसमोरूनही जाईल , याची काळजी घेत जाहिरात केली जात होती . प्रभावी जाहिरातीचा विचार करताना ‘प्रपोगँडा’ या प्रकाराचा विचार त्यावेळी गांभीर्याने सुरू झाला . सर्वसामान्यपणे जाहिरात करताना संबंधित उत्पादन , त्याची महती , त्याचा तपशील , त्याची ठळक वैशिष्टय़ं लोकांसमोर मांडली जातात . ‘प्रपोगँडा’ प्रकाराने जाहिरात करताना या सगळ्या गोष्टींना फाटा देत केवळ ते उत्पादन प्रेक्षकांना दिसेल अशा पद्धतीने ठेवण्यावर भर दिला जातो . म्हणजे आपण ठरावीक एका उत्पादनाची जाहिरात करतो आहोत हे जाणवूनही द्यायचं नाही , पण सहजपणे ते त्यांच्या नजरेसमोर येईल यासाठी प्रयत्न करायचे . या प्रकारच्या जाहिरातीचा फायदा समाजमनावर मोठय़ा प्रमाणात होतो आहे , हे जाहिरात कंपन्यांच्याही चांगलंच लक्षात आलं आहे . त्यामुळे त्यावेळी ‘धूम’ , ‘क्रिश’सारख्या अनेक चित्रपटांमधून कोक - पेप्सी , बोर्नव्हिटा यांची जाहिरात करण्यात आली होती . अगदी ‘क्रिश ३’मध्येही पेनची ठळकपणे जाहिरात करण्यात आली होती . चित्रपटाचा विषय असेल त्याप्रमाणे या जाहिराती बदलतात . मग ‘कहो ना प्यार है’ चित्रपटात ‘नोकिया’ मोबाइलची जाहिरात करण्यात आली होती . ‘तारा रम पम’ , ‘धूम’सारख्या चित्रपटात ‘एमआरएफ’ टायरच्या जाहिराती आल्या . अगदी हल्लीच प्रदर्शित झालेल्या ‘एम . एस . धोनी : अनटोल्ड स्टोरी’मध्येही क्रिकेटचे मैदान असल्यामुळे अनेक कंपन्यांच्या जाहिराती खुल्लमखुल्ला करता आल्या . मात्र , ‘विरुद्ध’सारख्या चित्रपटात जेव्हा अभिनेता संजय दत्तने जेव्हा थेट इंजिन ऑइल हातात धरून त्याची जाहिरात केली तेव्हा ते प्रेक्षकांना उबग आणणारे ठरले . आता हाच प्रकार मालिकांमधून सर्रास दिसून येतो आहे . मराठी मालिका आणि चित्रपटांमधून थेट अशी कंपनीची जाहिरात करण्यासाठी संबंधित उत्पादन किती चांगले हे सांगणारी जाहिरात घुसडली जाते आहे . ‘वन वे तिकीट’ चित्रपटातील ‘पाँड्स’ची जाहिरात असेल किंवा ‘नांदा सौख्य भरे’ , ‘चला हवा येऊ द्या’ अशा कित्येक मालिकांमधून घुसडल्या जाणाऱ्या या जाहिराती निश्चितच प्रेक्षकांचा रसभंग करतात . ‘चला हवा येऊ द्या’ या शोमध्ये तर दर भागात ‘जिलेट’साठी शोधली जाणारी कथा हाही एक विनोदच झाला आहे , असे म्हटले तरी वावगे ठरणार नाही . मुळातच मालिकांच्या मध्ये मध्ये येणाऱ्या वेळखाऊ जाहिराती हा प्रेक्षकांच्या डोकेदुखीचा विषय झाला असताना आता त्यातही जाहिरातवजा संवाद देऊन नवा जाहिरातीचा प्रकार प्रेक्षकांच्या माथी मारला जातो . त्यामुळे मालिकेत जाहिराती की जाहिरातींची मालिका हा नवा प्रश्न प्रेक्षकांना सतावतो आहे . सध्या चित्रपटापेक्षाही टेलिव्हिजनचा पसारा आणि लोकप्रियता वाढत चालली आहे . त्यातही प्रादेशिक वाहिन्यांचा टीआरपी जास्त आहे . ‘बार्क’च्या आकडेवारीनुसार ५९ टक्के प्रेक्षक हा प्रादेशिक मनोरंजन वाहिन्यांशी जोडलेला आहे . हिंदी आणि अन्य भाषेतून पाहणाऱ्यांचे प्रमाण हे ४० टक्के असल्याने प्रादेशिक वाहिन्यांकडे जाहिरातदारांचा ओघही वाढलेला आहे . ‘झी मराठी’वर ‘अस्मिता’ मालिकेच्या टीमला घेऊन केलेली ‘व्होडाफोन’ची जाहिरात हे आत्ताचं प्रातिनिधिक उदाहरण ठरेल . मालिके च्याच स्वरूपाचा आधार घेत , त्याच प्रकारे संवाद आणि तेच चेहरे घेऊन आपलं उत्पादन लोकांपर्यंत पोहोचवण्याचा जाहिरात कंपन्यांचा मार्ग त्यांच्या दृष्टीने फायदेशीर असला तरी प्रेक्षकांसाठी हा सगळा प्रकार त्यांच्या मनोरंजनाच्या हक्कावर गदा आणणारा आहे . म्हणूनच या वाढत्या जाहिरातबाजीचा वाहिन्यांनी आणि चित्रपटकर्मीनीही नव्याने विचार करायला हवा .


रोहित शर्माच्या नेतृत्वाखालील भारतीय संघाने श्रीलंकेविरुद्धच्या दुसऱ्या एकदिवसीय सामन्यात दणदणीत विजय नोंदवत तीन सामन्यांच्या मालिकेत १ - १ अशी बरोबरी साधली . रोहित शर्माने स्वतःचा विश्वविक्रम मोडित काढत तिसरे द्विशतक झळकावून क्रिकेटच्या मैदानातील एक नवे शिखर गाठले . या सामन्यात रोहितसह भारतीय संघाने अनेक विक्रम प्रस्थापित केले . * मोहालीच्या मैदानातील भारतीय संघाचा हा सर्वात मोठा विजय ठरला . दुसऱ्या एकदिवसीय सामन्यात भारताने श्रीलंकेला १४१ धावांनी पराभूत केले . यापूर्वी १० मार्च २००२ मध्ये भारताने झिम्बाब्वेला ६४ धावांनी पराभूत केले होते . * मोहालीच्या मैदानात भारतीय संघाने क्रिकेट जगतातील तिसऱ्या क्रमांकाची सर्वोच्च धावसंख्या उभारली . यापूर्वी १५ डिसेंबर २०० मध्ये राजकोटच्या मैदानात भारताने ४१४ तर १३ नोव्हेंबर २०१४ मध्ये कोलकाताच्या ईडन्सगार्डनवर ४०४ धावांचा डोंगर उभारला होता . * श्रीलंकेविरुद्ध ४ बाद ३९२ धावा ही भारतीय संघाने मोहालीच्या मैदानात उभारलेली सर्वोच्च धावसंख्य आहे . २०११ च्या विश्वचषकात मोहालीच्या मैदानात दक्षिण आफ्रिकेनं नेदरलँडविरुद्धच्या सामन्यात ३५१ धावा केल्या होत्या . रोहितच्या नेतृत्वाखाली भारतीय संघाने हा विक्रम मोडीत काढला . * भारतीय संघाने तब्बल १०० वेळा ३०० धावांचा टप्पा ओलांडण्याचा पराक्रम केला . क्रिकेटच्या मैदानात ऑस्ट्रेलियाने ( ९६ ) , दक्षिण आफ्रिकेने ( ७९ ) , पाकिस्तानने ( ६९ ) आणि श्रीलंकेने ( ६६ ) वेळा ३०० धावांचा पल्ला गाठला आहे . * रोहित शर्माने कर्णधार म्हणून साकारलेली द्विशतकी खेळी ही दुसऱ्या क्रमांकाची मोठी खेळी आहे . यापूर्वी वीरेंद्र सेहवागने कर्णधार असताना २१९ धावांची खेळी केली होती . कर्णधाराची धुरा सांभाळताना सर्वोच्च खेळी करणारा रोहित दुसरा फलंदाज ठरला . याशिवाय तीनवेळा द्विशतक करण्याचा विश्वविक्रमही त्याने आपल्या नावे केला . * याशिवाय रोहित शर्माने पाचवेळा दीडशे धावांचा पल्ला पार करण्याचा पराक्रम करत सचिन तेंडुलकर आणि डेव्हिड वॉर्नरच्या विक्रमाशी बरोबरी केली . * एकाच हंगामात ६ शतकांची नोद करत रोहित शर्माने विराट कोहलीशी बरोबरी साधली . यापूर्वी सचिन तेंडूलकरने १९९८ मध्ये ९ आणि १९९६ मध्ये ६ शतके ठोकली होती . माजी कर्णधार सौरव गांगुलीने २००७ मध्ये ७ शतके झळकावली होती . * याशिवाय कॅलेंडर इयरमध्ये चारवेळा ‘मॅन ऑफ द मॅच’चा किताब पटकावणारा रोहित शर्मा पहिला भारतीय खेळाडू ठरला आहे . * शिखर - रोहित यांनी श्रीलंकेविरुद्ध ११५ धावांची भागीदारी केली . या भागीदारीसह या दोघांनी सचिन आणि सेहवागच्या विक्रमाशी बरोबरी केली . सलामीला सर्वाधिक २१ वेळा शतकी भागीदारी करण्याचा पराक्रम सौरव - सचिन यांच्या नावे आहे . * रोहित शर्मा ( २०८ ) , शिखर धवन ( ६८ ) आणि श्रेयस अय्यर ( ८८ ) या आघाडीच्या तीन फलंदाजांनी मिळून ३६४ धावा केल्या . आंतरराष्ट्रीय क्रिकेटमध्ये आघाडीच्या फलंदाजांनी सर्वाधिक धावा करण्याचा विक्रम दक्षिण आफ्रिकेच्या नावावर आहे . जोहान्सबर्गमध्ये ऑस्ट्रेलियाविरुद्धच्या सामन्यात हाशिम आमला ( १५३ ) , रिली रॉसवो ( १२८ ) आणि एबी डिव्हिलियर्स ( १४९ ) धावांची खेळी केली होती .


‘खलनायक’ सिनेमातील संजय दत्तची भूमिका अशी काही गाजली की , त्यानंतर प्रेक्षक खलनायकाच्याही प्रेमात पडले . विलनचं सुद्धा प्रेक्षकांनी कौतुक केलं आणि त्यांची नोंद पुरस्कारांनी देखील घेतली . मराठी चित्रपटसृष्टीतही असे अनेक खलनायक आहेत ज्यांची दहशत आणि अभिनय प्रेक्षकांच्या अजूनही स्मरणात आहे . यात ज्येष्ठ अभिनेते निळू फुले , रमेश देव यांची नावं आवर्जून घेता येतील . गेल्या काही सिनेमांच्या माध्यमातून उत्तम खलनायक म्हणून अभिनेता संजय खापरे यांनी स्वतःचा एक वेगळाच ठसा निर्माण केला आहे . ‘फक्त लढ म्हणा’ , ‘दगडी चाळ’ , ‘डिस्को सन्या’ या सिनेमातील सगळ्याच भूमिकांना प्रेक्षकांनी पसंती दिली . त्यांच्या आणखी एका खलनायकी अभिनयाची झलक १० मार्च रोजी प्रदर्शित होणाऱ्या ‘तलाव’ या सिनेमात दिसणार आहे . नवनीत मनोहर फोंडके यांच्या एसएमव्ही फिल्म्स निर्मित तलाव सिनेमाचे दिग्दर्शन जयभीम कांबळे यांनी केलं आहे . छायांकनाची जबाबदारी प्रमोद श्रीवास्तव यांनी सांभाळली आहे . ‘तलाव’ सिनेमातील रावडी भूमिका संजय खापरे यांच्या अभिनयाची आणखी एक अनोखी झलक दाखवेल . खलनायकी भूमिका ताकदीने वठवण्याचा हातखंडा असलेल्या संजय खापरे यांच्या या सिनेमाबद्दल बरीच उत्सुकता आहे . ‘तलाव’ सिनेमात साकारलेला मुजोर , गर्विष्ठ आणि उन्मत्त धनंजय पाटील आपल्या सभोवताली असणाऱ्या समाज कंटकांची नेमकी प्रतिमा उभी करतो . त्याच्या दहशतीतून गावकऱ्यांची सुटका करण्यासाठी आशेचा किरण असलेल्या आशापुरी देवीचा घातलेला गोंधळ या भूमिकेचं गांभीर्य वाढवतो . गोंधळ मांडला…हे गोंधळ गीत प्रसिद्ध लोकशाहीर नंदेश उमप यांच्या तुफान आवाजात स्वरबद्ध झाले असून आशिष आंबेकर यांनी संगीतबद्ध केले आहे . अभिनेता सौरभ गोखले आणि संजय खापरे यांची जोडी या सिनेमाच्या निमित्ताने पहिल्यांदाच एकत्र येत आहे . प्रियांका राऊत या अभिनेत्रींच्या रूपाने फ्रेश चेहरा मराठी चित्रपट सृष्टीला मिळाला आहे . सिबा पीआर अँड मार्केटींग हे या सिनेमाची प्रसिद्धी सांभाळत असून हा सिनेमा संपूर्ण महाराष्ट्रात १० मार्च रोजी प्रदर्शित होणार आहे .


। । रेश्मा राईकवार ‘माव्र्हल सिनेमॅटिक युनिव्हर्स’मधला अगदीच नवीन खेळगडी असलेल्या अँटमॅनची कथा पहिल्याच प्रयत्नात प्रेक्षकांना भावली असली तरी त्याला इतर सुपरहिरोंप्रमाणे डोक्यावर घेतलेले नव्हते . त्यामुळे ‘अॅव्हेंजर्स’ची गोष्ट पुढे नेण्यासाठी जेव्हा स्पायडरमॅनचा प्रवेश झाला त्याच वेळी कॅप्टनच्या बाजूने अँटमॅनचाही या जगात प्रवेश झाला . साहजिकच अँटमॅनबद्दलची उत्सुकता वाढली . मात्र , ‘अॅव्हेंजर्स : इन्फिनिटी वॉर’ या चित्रपटापासून अँटमॅनला दूर ठेवत ‘माव्र्हल’ने आणखी एक खेळी रचली . ‘अँटमॅन अँड वास्प’ हा तसे पाहायला गेले तर फक्त ‘अॅव्हेंजर्सः इन्फिनिटी वॉर’ आणि त्याचा येऊ घातलेला सीक्वेल यामधला दुवा म्हणूनच पाहिला जातो आहे . त्यामुळे अँटमॅन आणि या वेळी तर त्याच्या जोडीला वास्पची स्वतंत्र कथा असली तरी आपण मात्र याचा धागा अॅव्हेंजर्सशी कसा जोडला आहे , याचा शोध घेत राहतो . स्कॉट लँग ऊर्फ अँटमॅन ( पॉल रू ड ) , होप ( इव्हांजेलिन लिली ) आणि डॉ . हँक ( मायकेल डग्लस ) हे त्रिकूट या चित्रपटात नव्याने भेटले असले तरी परिस्थिती फार बदललेली आहे . १९८७ मध्ये डॉ . हँक यांची बायको जॅनेट ( द वास्प ) क्वाँटमच्या जगात अडकली आहे . जॅनेट या जगात नाही आहे हेच सत्य मानून पुढे चाललेल्या डॉ . हँक आणि होप या बापलेकीला धक्का बसतो जेव्हा स्कॉट क्वाँटम जगात शिरण्याचा आणि तिथून बाहेर पडण्याचा मार्ग शोधून काढतो . जॅनेट जिवंत असण्याची शक्यता त्यांना पुन्हा एकदा क्वाँटमच्या जगात शिरण्याचे टनेल सुरू करण्यासाठी भाग पाडते . मात्र दरम्यानच्या काळात स्कॉट लपूनछपून अॅव्हेंजर्सना सोकोव्हियाच्या लढाईत मदत करतो आणि शेवटी शिक्षा म्हणून एफबीआयची नजरकैद त्याच्या वाटय़ाला येते . डॉ . हँक आणि होप दोघांनाही पोलीस , एफबीआयचा ससेमिरा चुकवत अज्ञातवासात आयुष्य घालवावे लागते आहे . काहीही करून जॅनेटला परत आणण्याच्या प्रयत्नात क्वाँटमच्या जगात प्रवेश करणारे टनेल सुरू करण्यात हँक आणि होपला यश मिळते आणि होप स्कॉटचे अपहरण करून या मिशनमध्ये मदत करण्यास भाग पाडते . जॅनेटचा माग , जॅनेट आणि स्कॉटचे एकमेकांशी जोडले जाणे आणि तिला तिथून परत आणण्याच्या प्रवासात नवीनच दोन खलनायक त्यांच्या वाटेत आडवे येतात . मात्र ते दोघेही तितके मोठे खलनायक नाहीत , अगदी छोटा - मोठा अडथळा वाटतील अशा या दोन व्यक्तिरेखा तात्पुरत्या जॅनेटला परत आणण्याच्या मिशनमध्ये अडथळा आणतात . त्यामुळे जॅनेटचे परत येणे आणि अँटमॅनचे क्वाँटमच्या जगाशी असलेले नाते याची कडी ‘अॅव्हेंजर्स’च्या पुढच्या भागाशी जोडलेले असल्याने हा चित्रपट एकूणच ‘माव्र्हल’ प्रेमींसाठी महत्त्वाचा ठरतो . पहिल्या चित्रपटापेक्षा ‘अँटमॅन अँड वास्प’मध्ये हँक आणि होप या दोघांवर भर आहे . एकीकडे हँक आणि होप यांच्यातले बापलेकीचे नाते , तर दुसरीक डे अँटमॅन म्हणून होपला मदत करत असतानाच त्याचा परिणाम आपल्या घरावर आणि विशेषतः मुलीवर होऊ नये म्हणून स्कॉटची चाललेली कसरत अशा समांतर पातळीवर चित्रपटाची कथा सुरू राहते . या वेळीही अॅक्शनपेक्षा विनोदाचा तडका जास्त आहे . अँटमॅन आणि वास्प यांची प्रेमकथाही दिग्दर्शक पेटन रीड यांनी पुढे नेली आहे . अँटमॅनची खासियत त्यांचे लहान - मोठे होणे आणि या वेळी तर ‘विंचवाचे बिऱ्हाड पाठीवर’ या न्यायाने गाडय़ा आणि लॅबही बरोबर घेऊन चाललेला या तिघांचा खेळ अधिक रंगतदार झाला आहे . पॉल रूड , मायकेल डग्लस , इव्हांजेलिन लिली आणि जॅनेटच्या भूमिकेत मिशेल पायफर ही सगळीच मंडळी नेहमीच्या सहजतेने वावरली आहेत . मात्र अँटमॅनची स्वतंत्र कथा म्हणून हा चित्रपट तितका सरस ठरत नाही . त्यापेक्षा त्याचा ‘अॅव्हेंजर्स : इन्फिनिटी वॉर’च्या सीक्वेलमधला प्रवेश रंगवण्यासाठी या चित्रपटात कथा कशी फिरवली आहे , याची झलक पाहण्यासाठी का होईना ‘अँटमॅन अँड वास्प’ची ही गोष्ट पाहायला हवी .


देशातील ग्रामीण भागात क्रीडानैपुण्य आहे व या नैपुण्यास प्रोत्साहन देण्यासाठी ग्रामीण लोक नेहमीच पुढे येतात , याचा प्रत्यय माण परिसरात पाहावयास मिळाला . या परिसरातून अॅथलेटिक्समधील ऑलिम्पिकमध्ये प्रतिनिधित्व करणारी ललिता बाबर हिला प्रोत्साहन देण्यासाठी वीस हजारहून अधिक लोकांनी क्रीडा दौड उपक्रमात भाग घेतला . रिओ येथील ऑलिम्पिकमध्ये सहभागी झालेल्या भारतीय खेळाडूंना प्रोत्साहन देण्यासाठी नवी दिल्ली येथे विशेष क्रीडा दौड आयोजित करण्यात आली होती . या धर्तीवर माण परिसरातही ललिताला शुभेच्छा देण्यासाठी विशेष शर्यतींचे आयोजन करण्यात आले होते . पावसाची तमा न बाळगता पुरुष , महिला , प्रौढ खेळाडूंबरोबरच १२ , १५ , १८ वर्षांखालील मुले व मुली शर्यतीत सहभागी झाली . त्यामध्ये शाळा - महाविद्यालयांमधील खेळाडूंबरोबरच अन्य लोकांनीही उत्साहाने भाग घेतला . राज्य मंत्रिमंडळातील सदस्य विजय शिवतारे व महादेव जानकर यांच्याबरोबरच ललिताचे आईवडील व अन्य कुटुंबीय , तिचे शालेय शिक्षक ज्ञानेश काळे व भरत चव्हाण या शर्यतीच्या वेळी उपस्थित होते . सर्व उपस्थितांनी ललिता हिला ऑलिम्पिकमध्ये पदक मिळावे यासाठी शुभेच्छा दिल्या .


विराट कोहलीच्या नेतृत्त्वाखालील भारतीय संघाने ऑस्ट्रेलियाविरुद्धच्या कसोटी मालिकेतील पहिला सामना तब्बल ३३३ धावांनी गमावला . येत्या शनिवारपासून बंगळुरूच्या चिन्नास्वामी स्टेडियमवर दुसऱया कसोटीला सुरूवात होणार आहे . भारतीय संघ दुसऱया सामन्यात दमदार पुनरागमन करेल , असा विश्वास माजी क्रिकेटपटू आणि भारतीय चाहत्यांकडून व्यक्त केला जात असला तरी आकडेवारी पाहता भारतीय संघावर मालिका पराभवाचे सावट असल्याचे सांगितले जात आहे . कारण , १९३२ साली कसोटी क्रिकेटमध्ये प्रवेश केलेल्या भारतीय संघाने आजवर मालिकेतील पहिली कसोटी गमावल्यानंतर केवळ तीनच वेळा मालिका जिंकण्याची किमया करता आली आहे . पुण्याच्या फिरकी गोलंदाजीला मदत करणाऱया खेळपट्टीवर कोहली ब्रिगेडला कांगारुंनी परास्त केले . भारतीय संघाचे ऑस्ट्रेलियासोबत एकूण चार कसोटी सामने होणार असून मालिकेत पाहुण्या संघाने १ - ० ने आघाडी घेतली आहे . भारतीय संघाला ही मालिका जिंकण्यासाठी १९७२ साली झालेली कसोटी मालिका , २००१ सालची ऑस्ट्रेलियाविरुद्धची मालिका आणि २०१५ साली श्रीलंकेविरुद्धची कसोटी मालिका विजयाची प्रेरणा घेऊन खेळावे लागणार आहे . या तीनही कसोटी मालिकेत पहिला सामना गमावल्यानंतर भारतीय संघाने पुनरागमन करत मालिका जिंकली होती . तर आतापर्यंत आठ वेळा भारतीय संघाला पहिला सामना गमावल्यानंतर मालिका बरोबरीत रोखता आली आहे . इतरवेळी भारतीय संघाला पराभवाचाच सामना करावा लागला आहे . कसोटी मालिकेतील पहिला सामना गमावला की मालिकेत भारतीय संघाला यश मिळत नाही . मालिकेतील पहिली कसोटी गमावल्यानंतर भारतीय संघाला बहुतकरून मालिका पराभवाला सामोरे जावे लागले आहे . दोन किंवा अधिक कसोटी सामन्यांचा समावेश असलेल्या मालिकेत भारतीय संगाने खेळलेल्या १४० पहिल्या कसोटीत फक्त ३८ सामन्यांमध्ये विजय प्राप्त केला आहे . तर ५२ सामन्यांमध्ये पराभवाला सामोरे जावे लागले आहे आणि ४९ सामने अनिर्णीत राहिले आहेत . मालिकेतील दुसऱया सामन्यात भारतीय संघाची आकडेवारी पाहता १४० कसोटीतील ४२ सामने जिंकलेत , तर ३८ सामन्यांत पराभव पत्करावा लागला आहे . ६० सामने अनिर्णीत राहिले आहेत .


बॅडमिंटनपटू पी . व्ही . सिंधूचे डावपेच ‘‘समाजमाध्यमांद्वारे असंख्य चाहत्यांशी मी जोडलेली आहे . देशभरातल्या नव्हे तर जगभरातल्या चाहत्यांचा पाठिंबा आणि प्रेम मिळत असते . ते कायमच महत्त्वाचे असेल . परंतु चांगल्याबरोबर विचारात व्यत्यय आणणाऱ्या आणि खेळापासून दूर नेणाऱ्या गोष्टीही तिथे असतात . त्यामुळे ऑलिम्पिक संपेपर्यंत समाजमाध्यमांवर कमीत कमी वावर असेल , ’’ असे युवा बॅडमिंटनपटू पी . व्ही . सिंधूने सांगितले . रिओ ऑलिम्पिकच्या पाश्र्वभूमीवर हैदराबाद येथील गोपीचंद अकादमीत सिंधूचा सराव सुरू झाला आहे . त्या वेळी ती बोलत होती . ‘‘जागतिक अजिंक्यपद स्पर्धेतील दोन पदकांमुळे अपेक्षा वाढल्या आहेत . क्रीडा विश्वातली सर्वोच्च स्पर्धा अर्थात ऑलिम्पिकच्या व्यासपीठावर पदक मिळवण्याचा माझा निर्धार आहे . पण केवळ ऑलिम्पिक आणि पदक असा अट्टहास नाही . उंचीमुळे मला खाली वाकून फटका खेळायला भाग पाडण्याचे डावपेच दिसून आले आहेत . त्याला प्रत्युत्तर देण्यासाठी सराव सुरू आहे . कोणत्याही खेळाडूविरुद्ध गाफील राहून चालणार नाही . सातत्याने डावपेच बदलण्याची आवश्यकता आहे . सामन्यात एखाद्या क्षणी आघाडीवर असले तरी हुरळून जाणे परवडणारे नाही . एकेक गुण मोलाचा आहे . सामन्यादरम्यान एका टप्प्यात अफलातून कामगिरी , मात्र काही क्षणांतच अत्यंत खराब कामगिरी होते . प्रशिक्षक पुलेला गोपीचंद आणि मी यासंदर्भात काम करत असून हे ध्रुवीकरण टाळण्याचा पुरेपूर प्रयत्न आहे , ’’ असे सिंधूने सांगितले . पहिल्यावहिल्या ऑलिम्पिकवारीविषयी सिंधू म्हणाली , ‘‘मी प्रथमच ऑलिम्पिकमध्ये सहभागी होणार आहे . जगभरातल्या सर्वोत्तम क्रीडापटूंसह वावरण्याची संधी अनोखी असेल . काही दिवसांपूर्वीच पंतप्रधान नरेंद्र मोदी यांनी रिओवारीसाठी निवड झालेल्या खेळाडूंची भेट घेऊन त्यांना शुभेच्छा दिल्या . तो क्षण अविस्मरणीय होता . ’’ ‘‘दुखापतींनी मला चांगलेच हैराण केले होते . दुखापतींच्या ससेमिऱ्यात अडकल्याने आंतरराष्ट्रीय स्तरावरील माझ्या कामगिरीवर परिणाम झाला . जागतिक क्रमवारीत अव्वल दहामधून माझी घसरण झाली . प्रशिक्षक , फिजिओ यांच्या प्रयत्नांमुळे आता पूर्णपणे तंदुरुस्त आहे . विविध स्पर्धाच्या निमित्ताने अनेक देशांत जाणे होते , पण अद्याप कधीही ब्राझीलला भेट दिलेली नाही . सर्वस्वी नव्या अशा वातावरणात खेळण्याचे आव्हान असेल . रिओबाबत अनेक गोष्टी कानावर येत आहेत , मात्र बाह्य़ वातावरणाने फारसा फरक पडत नाही . दररोज सहा ते सात तास बॅडमिंटनचा सराव आणि तासभर अन्य व्यायाम असे भरगच्च वेळापत्रक आहे . क्रीडा विश्वातील सर्वोच्च स्पर्धेत देशाचे प्रतिनिधित्व करण्याची मिळणारी संधी आनंद आणि समाधान देणारी आहे , ’’ असे सिंधूने सांगितले . ‘‘कालच ( मंगळवारी ) माझा वाढदिवस झाला . मात्र दिवसभर सरावात व्यस्त होते . वाढदिवस खऱ्या अर्थाने ऑलिम्पिकनंतरच साजरा करेन , ’’ असा ठाम विश्वास व्यक्त करत सिंधू पुन्हा सरावासाठी रवाना झाली .


दिशादर्शित प्रथिनांचा वापर करून कर्करोगातील केमोथेरपी उपचारात केवळ कर्करोगग्रस्त पेशीच मारण्याची व्यवस्था करता येऊ शकेल , असे नव्या संशोधनात दिसून आले आहे . केमोथेरपीने कर्करोगग्रस्त पेशी मरत असल्या तरी त्यामुळे इतर पेशीही मरतात त्यामुळे केस जाण्यापासून अपंगत्वापर्यंत परिणाम होतात . एखाद्या वेळी कर्करोगाची गाठ मारण्यासाठी व्यक्तीला झेपणार नाही एवढी औषधाची मात्रा द्यावी लागते . जर कर्करोगाच्या गाठीला रक्तपुरवठा व्यवस्थित नसेल तर जास्त औषध वापरावे लागते व ते इतर पेशींना धोकादायक असते . प्रतिपिंडांचा वापर करून औषध थेट गाठीत सोडण्याचे तंत्रही उपलब्ध आहे त्यामुळे केमोथेरपीतील दुष्परिणाम टाळता येतात . स्टॅनफर्ड विद्यापीठातील जेनिफर कोरान यांच्या मते सुनियंत्रित प्रथिनांच्या मदतीने कर्करोगाच्या गाठीत औषधे पाठवता येतात . दोन्ही तंत्रे सारखीच असली तरी विशेष प्रथिनाचा फायदा जास्त असतो कारण त्यात मेंदूचे संरक्षण होते , पण मेंदूतील गाठी मात्र नष्ट करता येतात . प्रतिपिंडापेक्षा लहान अशी ही प्रथिने कमी रक्तपुरवठा असलेल्या गाठींपर्यंत पोहोचू शकतात . प्रतिपिंड हे घट्ट असलेल्या गाठीत पोहोचू शकतात व त्यांचा आकार मोठा असल्याने गाठीत जाण्यास त्यांना सोपे नसते . लहान रेणू गाठीमध्ये व्यवस्थित पसरू शकतो असे कोरान यांचे म्हणणे आहे . प्रतिपिंड व सुनियंत्रित प्रथिने यांच्यापैकी कोणता मार्ग कर्करोगावर उपचारासाठी उपयुक्त आहे याचा शोध घेतला जात आहे . जर्नल्स मॉलिक्युलर कॅन्सर थेरप्टिक्स या नियतकालिकात हे संशोधन प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


ज्या लोकांच्या मनात दिवस - रात्र नकारात्मक विचार येतात ते सतत चिडचिड करतात त्यांना तो त्रास मानसिक ताणामुळे होत असतो असा निष्कर्ष एका संशोधनात काढण्यात आला आहे . युवर दोस्त या ऑनलाइन काऊन्सेलिंग अॅण्ड इमोशनल वेलनेस पोर्टलने हा अभ्यास केला असून त्यांच्या मते सतत नकारात्मक विचार करणे हे मानसिक ताणाचे लक्षण आहे . ताण ही मानसिक समस्या असून त्याकडे आपण नेहमी दुर्लक्ष करीत असतो व त्यातील पन्नास टक्के रुग्णांत चिडचिडेपणा दिसून येत असतो . त्यांच्यात निराशावादी विचारही मनात ठाण मांडू बसतात व ते पाठ सोडत नाहीत , असे होत असेल तर तुम्हाला मानसिक ताण जास्त आहे असे समजायला हरकत नाही . अनियमित खाणे - पिणे , अनियमित झोप यामुळेही असे होऊ शकते . या संशोधनात सहभागी झालेल्या व्यक्तींपैकी ४१ टक्के लोकांनी म्हटल्यानुसार त्यांचे खाणे - पिणे व झोपेच्या सवयी बदलल्या तेव्हा त्यांना ताण आला . ३९ टक्के लोकांच्या मते संयमातील बदलाने ताण येतो . ३६ टक्के लोकांची कामातील उत्पादकता सततच्या नकारात्मक विचारांनी कमी झाली व स्वतःवरच टीका करण्याचे प्रमाण ३५ टक्के लोकांमध्ये जास्त होते . बदलती जीवनशैली हे ताणाचे प्रमुख कारण आहे असे मनोविश्लेषक श्रुती सिंघल यांनी सांगितले . त्यांच्या मते , काही व्यक्तींचे साहचर्य हे अनुकूल नसते , शिवाय बाहेरची परिस्थितीही मानसिकतेवर परिणाम करते त्यामुळे ताण वाढतो . . जीवनाच्या प्रत्येक स्तरातील लोकांमध्ये ताण वाढत आहे , कारण स्पर्धात्मकता वाढली असून व्यावसायिक तसेच जीवनशैलीचा ताण असह्य़ होत आहे . सामाजिक व कौटुंबिक वीण उसवत चालल्याने एकटेपणा वाढत आहे , भावनिक कोंडमारा यामुळेही ताण वाढत आहे . भारतातील १४ टक्के लोक अतिताणाखाली जगत आहेत . ५८ टक्के लोक मानसिक समुपदेशकांची मदत घेत आहेत , तर सहा टक्के लोक मनोविकारतज्ज्ञांकडे जातात . उर्वरित ५२ टक्के लोक संगीत व झोपेचा वापर ताण कमी करण्यासाठी करतात . आपल्या देशात पुरुषांपेक्षा महिला जास्त ताणाखाली आहेत , तर विवाहितांपेक्षा एकटे स्त्री - पुरुष ताणांचे नियोजन चांगल्या प्रकारे करू शकतात .


उत्कंठापूर्ण लढतीत महाराष्ट्राने हरयाणास ७ - ६ असे हरवीत पहिल्या फाईव्ह - अ - साईड राष्ट्रीय हॉकी स्पर्धेतील पुरुष गटात विजेतेपद पटकाविले . महिलांमध्ये संयुक्त विद्यापीठ संघाने हरयाणाचाच ३ - २ असा पराभव करीत अजिंक्यपदावर नाव कोरले . पुरुष गटात महाराष्ट्र संघाच्या विजयात युवराज वाल्मीकी याने तीन गोल करीत सिंहाचा वाटा उचलला . विक्रम पिल्ले याने दोन गोल केले , तर रजत शर्मा व गिरीश पिंपळे यांनी प्रत्येकी एक गोल नोंदवीत संघाच्या विजयास हातभार लावला . हरयाणाकडून प्रीतिंदरसिंग याने तीन गोल करीत कौतुकास्पद लढत दिली . मनदीप अंतील , जयवंतसिंग यांनी प्रत्येकी एक गोल केला . तिसऱ्या क्रमांकासाठी झालेल्या सामन्यात ओडिशा संघाने कर्नाटकवर १० - ९ असा निसटता विजय मिळविला . त्याचे श्रेय जेस नीलमकुमार याने केलेल्या पाच गोलांना द्यावे लागेल . महिलांच्या अंतिम सामन्यात रीना राणीने दोन गोल करीत संयुक्त विद्यापीठ संघाच्या विजेतेपदात महत्त्वाचा वाटा उचलला . पूजा राणी हिने एक गोल करीत तिला चांगली साथ दिली . पंजाबने टायब्रेकरद्वारा महाराष्ट्राला ३ - २ असे हरविले . पुरुष गटात प्रीतिंदरसिंग व विक्रम यादव यांना , तर महिलांमध्ये ऐश्वर्या चव्हाण व नेहाकुमारी यांना सवरेत्कृष्ट खेळाडूचे पारितोषिक देण्यात आले . विदर्भ विजयाच्या उंबरठय़ावर नागपूर : सिध्देश वाथच्या तुफान शतकीय खेळीच्या जोरावर आणि राज चौधरीच्या भेदक गोलंदाजीच्या बळावर विदर्भ संघ २३ वर्षांखालील मुलांच्या कर्नल सी . के . नायडू ( एलिट ‘क’ गट ) क्रिकेट स्पध्रेतील चार दिवसीय सामन्यात विजयाच्या उंबरठय़ावर पोहोचला आहे . मंगळवारी दुसऱ्या डावात महाराष्ट्र संघ ६ बाद केवळ ८० धावा करू शकला असून महाराष्ट्राला विजयासाठी तब्बल २६० धावांची आवश्यक्ता आहे . विदर्भाचा कर्णधार अक्षय वाडकरने नाणेफेक जिंकून प्रथम फलंदाजी करण्याचा निर्णय घेतला . मात्र , महाराष्ट्राच्या डावखुरा फिरकीपटू जगदीश झोपेच्या भेदक माऱ्याच्या जोरावर विदर्भाचा पहिला डाव अवघ्या १७५ धावात गुंडळला . विदर्भाच्या कोणत्याच खेळाडूला अर्धशतकही करता आले नाही , तर महाराष्ट्राच्या जगदीश झोपेने फिरकीपटूंसाठी अनुकूल असलेल्या खेळपट्टीचा फायदा घेत तब्बल ७ गडी बाद केले अन् विदर्भ सर्वबाद १७५ धावात तंबूत परतला . महाराष्ट्राची सुरुवातही निराशाजनक राहिली . पहिल्या दिवसअखेर महाराष्ट्राचीही ९ गडी बाद ९६ धावा अशी घसरगुंडी उडाली . व्हीसीएच्या मदानावर पहिल्याच दिवशी तब्बल १९ गडी बाद झाले . विदर्भाच्या सिद्धेश नेरळ आणि राज चौधरीने प्रत्येकी ३ गडी बाद करत महाराष्ट्राला अडचणीत आणले , तर पी . रानडे व सचिन कटारियाने प्रत्येकी २ गडी बाद करत दुसऱ्या दिवशी महाराष्ट्रचा खेळ सर्वबाद केवळ १०५ धावांवर संपुष्टात आला . आपल्या दुसऱ्या डावात विदर्भाची सुरुवात चांगली झाली . सलामीवीर अर्थव मनोहर जरी १ धावावर बाद झाला असला तरी सलामीवीर सिध्देश वाथने दमदार शतक ठोकले . सिद्धेशने महाराष्ट्राच्या प्रत्येक गोलंदाजाचा समाचार घेत १४६ चेंडूत १४ चौकार अन् ६ षटकारांच्या मदतीने तब्बल १२४ धावा केल्या अन् विदर्भाची बाजू मजबूत केली , तर सचिन कटारियाने त्याला साथ देत ७० चेंडूत १२ चौकार अन् २ षटकारांच्या मदतीने ७३ धावा ठोकत महत्वपूर्ण योगदान दिले . त्यानंतर मात्र विदर्भाच्या कोणत्याही खेळाडूला अर्धशतकही करता आले नाही . निर्धारित वेळे सर्व गडी बाद होत गेले . ५८ . ३ षटकांमध्ये विदर्भाने २६९ धावा केल्या . दुसऱ्या डावातील खेळ धरून विदर्भाने ३३९ धावांची आघाडी घेतली . विजयासाठी ३९९ धावांचे लक्ष्य गाठण्यासाठी आलेल्या महाराष्ट्र संघाची सुरुवात निराशाजनक राहिली . राज चौधरीच्या घातक गोलंदाजीसमोर महाराष्ट्राचे फलंदाज कोणतीच विशेष कामगिरी न करता एकापाठोपाठ एक तंबूत परतले . विदर्भाच्या राज चौधरीने १० षटकांत ३१ धावा देत तब्बल ५ गडी बाद करण्याची उल्लेखनीय कामगिरी केली , महाराष्ट्राला विजयासाठी २६० धावांची आवश्यकता असून केवळ ४ गडी शिल्लक आहेत . स्टोक सिटीचा सहज विजय स्टोक - ऑन - ट्रेंट : आयव्हरी कोस्टाचा आक्रमणपटू विलफ्राइड बोनीने दहा महिन्यांचा गोलदुष्काळ संपवताना स्टोक सिटीला इंग्लिश प्रीमिअर लीग फुटबॉल स्पध्रेत स्वानसी सिटीवर ३ - १ असा विजय मिळवून दिला . बोनीने दोन गोल केले . विशेष म्हणजे हे दोन्ही गोल बोनीने स्वानसीचा माजी खेळाडू जोए अॅलनच्या पासवर केले . ‘माझा पहिला गोल माजी संघाविरुद्ध होईल , असे वाटलेही नव्हते . त्यांच्यासाठी हे निराशाजनक असेल , परंतु फुटबॉलमध्ये असेच घडते . मी काही संधी गमावल्या , परंतु गोल होईल याची खात्री मला होती , ’ असे बोनी म्हणाला . बोनीने तिसऱ्या मिनिटाला स्टोक सिटीला आघाडी मिळवून दिली . मात्र , ८व्या मिनिटाला वेन रुथलेडने स्वानसीसाठी बरोबरीचा गोल केला . पहिल्या सत्रात १ - १ अशी बरोबरी कायम राहल्यामुळे मध्यंतरानंतर चुरशीचा खेळ झाला . ५५व्या मिनिटाला अॅलफी मॅवसनच्या स्वयंगोलने स्टोकला २ - १ अशी आघाडी मिळवून दिली . त्यात ७३व्या मिनिटाला बोनीने भर टाकून स्टोकचा ३ - १ असा विजय निश्चित केला .


सुकामेवा म्हटलं की हिरवट - पिवळ्या रंगाच्या पिस्ताचा आवर्जून सहभाग असतो . पिस्ते मुळचे इराण अफगाणिस्तानचे . फ्रान्स , तुर्कस्तानमध्येही पिस्ते मोठ्या प्रमाणात आढळतात . त्यामुळे इराणी तुर्की आणि फ्रेंच मिठाईत पिस्त्याचा भरपूर वापर होतो . पिस्त्याचे अनेक प्रकार आहेत . आपल्या इथे खारवलेले पिस्ते सर्रास मिळतात . आपणही याच पिस्त्यांचा वापर करतो . परंतु , खारवलेले पिस्ते जास्त प्रमाणात खाणं आरोग्यास हानिकारक आहे . याशिवाय , पिस्ते खारवण्यासाठी अतिप्रमाणात मिठाचा वापर केल्यास त्यामधील पौष्टिक व औषधी घटक नष्ट होतात . त्यामुळे साधे पिस्ते खाणेच आरोग्यासाठी अधिक चांगले असते . ते आरोग्यासाठी शक्तिदायक , आरोग्यपूर्ण , सकस असतात . पिस्त्यामध्ये असणारे गुणधर्म – पिस्त्यामध्ये कॅल्शिअम , फॉस्फरस , लोह , प्रथिने , खनिजे , तंतुमय आणि पिष्टमय पदार्थ , जीवनसत्त्व हे सर्व घटक भरपूर प्रमाणात असतात म्हणूच पिस्ते आवर्जून खावे . – दूधामध्ये पिस्त्याची पूड टाकून प्यायल्यास मेंदूचे कार्य उत्तम प्रकारे चालते असं एका संशोधनातून समोर आलं आहे . – स्मृतिभ्रंशाची समस्या असलेल्या लोकांनी नियमितपणे ४ ते ५ पिस्ते दुधात टाकून खावेत . – ज्यांच्या शरीरात लोहाची कमतरता आहे त्यांनी पिस्ते खावे कारण पिस्त्यामध्ये लोह भरपूर प्रमाणात असतं .


तरुणांमध्ये सध्या उच्च रक्तदाबाचे प्रमाण वाढत असून , कोवळ्या वयात रक्तदाब वाढल्यामुळे पुढील आयुष्यामध्ये स्ट्रोक येण्याचा धोका वाढतो . तसेच मूत्रपिंड निकामी होण्यासह मेंदूला इजा पोहोचत असल्याचा इशारा एका नव्या अभ्यासात करण्यात आला आहे . टेक्सास विद्यापीठातील संशोधकांनी याबाबत संशोधन केले . उच्च रक्तदाबामध्ये हृदय व रक्तवाहिन्यासंबंधी समस्या निर्माण होतात का , यावर यामध्ये संशोधन करण्यात आले . तरुणांमध्ये अतिशय कमी वयात उच्च रक्तदाबाचे प्रमाण वाढत असून , त्याकडे दुर्लक्ष करणे धोक्याचे आहे . १८ ते ४९ या दरम्यानच्या व्यक्तींचा रक्तदाब हा सध्या १४० किंवा त्यापेक्षा अधिक आहे . मात्र साधारण रक्तदाब हा ८० च्या आसपास असणे आवश्यक आहे . रक्तदाब वाढल्यामुळे शरीराचे मोठे नुकसान होत असल्याचे संशोधकांनी सांगितले . संशोधकांनी यासाठी जवळपास दोन हजार रुग्णांचा अभ्यास केला . यासाठी त्यांचा सीएमआर घेण्यात आला . त्यानंतर संशोधनाचा निष्कर्ष काढण्यात आला . १८ ते ३९ या वयाच्या तरुणांना हृदयविकाराचा झटका अथवा स्ट्रोक येण्याचे प्रमाण सुरुवातीला अतिशय कमी होते . मात्र मागील दोन दशकांत हे प्रमाण दुपटीपेक्षा अधिक झाले आहे . सध्या यामध्ये पाच टक्क्यांनी वाढ झालेली दिसून येत असल्याचे संशोधकांनी सांगितले . वृद्ध व्यक्तीमध्ये स्ट्रोक अथवा हृदयविकाराचा झटका येणे हे सामान्य आहे , मात्र तरुणांमध्ये हृदयविकाराचे प्रमाण वाढत असल्याने याची गंभीरता वाढत आहे . जे तरुण नियमित व्यायाम करतात त्याचे हृदय भक्कम राहण्यास मदत होत असल्याचे संशोधकांनी सांगितले . हे संशोधन ‘हायपरटेन्शन’ या नियतकालिकामध्ये प्रसिद्ध करण्यात आले आहे .


एखाद्या चित्रपटासाठी कलाकार सर्वाधिक मानधन आकारल्याचं तुम्ही यापूर्वी ऐकलं असेलच . मात्र नवाजुद्दीन सिद्दीकीनं ‘मंटो’ चित्रपटासाठी मानधन म्हणून केवळ १ रुपयाच घेतला आहे . समाजातून जाणिवपूर्वक वगळल्या जाणाऱ्या विषयांना हात घालत त्या विषयांवर आपल्या शब्दांतून वक्तव्य करणाऱ्या सआदत हसन मंटो यांच्या आयुष्यावर आधारित चित्रपट लवकरच प्रदर्शित होत आहे . आपल्या अप्रतिम अभिनय कौशल्यानं नवाजनं ‘मंटो’ पडद्यावर साकारले . या चित्रपटाचा ट्रेलरही नुकताच प्रदर्शित झाला . ट्रेलरमधून नवाजच्या अभिनयाची झलक प्रेक्षकांना पाहायला मिळाली . मात्र मंटो यांची भूमिका साकरण्यासाठी नवाजनं फक्त एक रुपयाच मानधन म्हणून घेतलं असं या चित्रपटाच्या दिग्दर्शिका नंदिता दास यांनी सांगितलं आहे . ‘मंटो’ हे खूप मोठे होते . त्यांच्या योगदानाची तुलना पैशांत करणं शक्य नाही , म्हणूनच त्यांच्याप्रती आदर आणि प्रेम यामुळे नवाजनं मानधन न आकारण्याचं ठरवलं आहे . २१ सप्टेंबर रोजी हा चित्रपट प्रदर्शित होणार आहे . या चित्रपटात नवाजुद्दीनसोबतच रसिका दुग्गल , ताहिर राज भसीन , दिव्या दत्ता आणि ऋषी कपूर यांच्याही भूमिका आहेत .


जन्माष्टमीचा उत्सव जवळ आला आहे आणि संपूर्ण भारतात खूप उत्साहाने आणि भक्तिभावाने तो साजरा केला जातो . या सणाचा सर्वोच्च बिंदू म्हणजे दहीहंडीचा कार्यक्रम . या कार्यक्रमावेळी आपल्याकडील तरुण मुले आपसात एक मानवी पिरॅमिड तयार करतात आणि उंचावर असलेल्या हंडीला फोडण्याचा प्रयत्न करतात . हंडी फोडण्यासाठी हे मानवी पिरॅमिड फार मजबूत आणि धोरणात्मकरित्या तयार करावे लागतात . त्याचप्रमाणे आर्थिक नियोजनाचे आहे . संपत्ती निर्माण करून आर्थिकदृष्ट्या आनंदी जीवन जगण्याची इच्छा तर सर्वांनाच असते . यासाठी पिरॅमिडप्रमाणेच आर्थिक स्थिरतेसाठी धोरणात्मक दृष्टीकोन आवश्यक असतो . या पिरॅमिडचे स्तर विस्तृतपणे जाणून घेऊया… बचत – पाया मजबूत असावा सर्वात आधी तुम्हाला आर्थिक नियोजनाची पायाभरणी करावी लागते . शक्य तेवढ्या लवकर बचत सुरू करून भक्कम पाया तयार करा , कारण तुमच्या आर्थिक पिरॅमिडसाठी हा फार महत्वाचा घटक आहे . कारण याच्या वरील मजले हे पायाच्या भक्कमपणावरच अवलंबून असतात . बचत कमी वयातच सुरू केल्याने तुम्हाला संपत्ती निर्माण करण्यासाठी अधिक वेळ मिळतो आणि तुमचा पैसा चक्रवाढ दराने वृद्धिंगत होण्यात मदत होते . तुम्ही अगदी लहान रकमेपासून सुरू करू शकता . एखाद्याने विशीतच लहान रकमेपासून सुरूवात केलेली असली , तर त्याला अधिक परतावा मिळेल . यात गृहीत धरले आहे की दोघे ही ६० वर्षे वयात रिटायर होणार . तसेच बचत करण्याची सवय झाल्याने तुम्हाला अवास्तव खर्च करणे सहज टाळता येईल . सुरक्षा – स्वतःचे आणि कुटुंबीयांचे आजार - मृत्यू पासून रक्षण करा त्यावरचा थर म्हणजे अचानकपणे येणारे आजार , नोकरी जाणे इत्यादी संकटांपासून रक्षणासाठी आर्थिक सुरक्षेची एक भक्कम भिंत तयार करणे . सहा महिने ते एक वर्षाचा खर्च भागेल एवढा संकटकालीन निधी तयार करून ठेवा जो अशावेळी तुमच्या कामास येईल . हा वारसा जपण्यास , तुमचा आर्थिक मार्ग विनाव्यत्यय असणे आवश्यक आहे . तुमची बचत तुम्ही आपत्कालीन स्थितीसाठी वापरू शकत नाहीत . तुम्ही टर्म आयुर्विमा पॉलिसी , तसेच तुम्ही आरोग्यविमा पॉलिसीद्वारे मृत्यू आणि आजारापासून स्वतःला आणि कुटुंबाला संरक्षण दिले पाहिजे . आरोग्यविमा पॉलिसी तुम्हाला आर्थिक आपत्कालीन स्थितीत वैद्यकीय खर्चांच्या ओझ्यापासून , तसेच दवाखान्यात दाखल होण्यापूर्वीच्या आणि नंतरच्याही खर्चांपासून वाचवते . तुमच्या अकाली मृत्यूच्या दशेत टर्म विमा पॉलिसी तुमच्या कुटुंबासाठी मिळकतीची उणीव भरून काढते . अशाने तुमच्या पश्चात् सुद्धा कुटुंबाला आर्थिक अडचणी येणार नाहीत आणि ते ते आरामदायक जीवन जगू शकतील . आनंद घ्या – स्वतःचा शोध घ्या वरील दोन थर पूर्ण केल्यानंतर तुमच्याकडे तुमचे कर्ज पूर्ण करण्यासाठी बराच कालावधी राहील , तेव्हा या वेळात क्रेडिट कार्डे आणि वैयक्तिक कर्ज यांच्या सहाय्याने आपला आनंद साजरा करा . स्वतःला काही भेटवस्तू द्या – जसे एखादी सहल किंवा कार . मात्र अशा वेळी हा खर्च आपण सहज पेलू शकू अशी स्वतःची खात्री करून घ्या . कर्ज घेणार असलात तर परतफेडीचे नियोजन करून ठेवा आणि वेळेवर आणि पूर्ण हप्ते भरा . संवर्धनः मालमत्ता गोळा करा , कर्ज पूर्ण करा , रिटायरमेंट निर्धोक करा म्युचूअल फंड , इक्विटी , स्थावर मालमत्ता इत्यादींमध्ये गुंतवणूक करून संपत्ती निर्माण करा . तुमच्या परताव्याच्या अपेक्षेप्रमाणे आणि गुंतवणुकीच्या कालावधीप्रमाणे गुंतवणूक निवडा . गरज पडेल तेव्हा कर्ज घ्या , पण त्यांना वेळीच पूर्ण करा . कर्ज घेणे नेहमीच वाईट नसते . गृह कर्ज तुमची खरेदीची शक्ती वाढवते , म्हणून गृह कर्ज घेतल्याने तुम्ही असे मोठे काम करू शकता जे तुमच्या बचतीच्या पैशातून पूर्ण होणे महाकठीण असते . जर घर खरेदी करण्यासाठी पुरेसा पैसा जमा होण्याची वाट पाहत बसलात , तर घराच्या किमती तुम्ही जमा केलेल्या निधीच्या पुढे - पुढेच धावतील याची खात्री करुन घ्या शांतता – तुमचा वारसा या दशेत तुमची सर्व स्वप्ने पूर्ण झालेली असतात , रिटायरमेंट निर्धोक असते आणि तुमची संपत्ती कर्ज - मुक्त असते . हीच ती वेळ असते जेव्हा तुम्ही हंडी फोडून जीवनाच्या रिवॉर्डचा आनंद लुटू शकता . जर तुम्ही संपत्ती निर्माण करण्यात आणि कर्ज पूर्ण करण्यात आयुष्य घालवले असेल , तर तुमचे रिटायरमेंट नंतरचे आयुष्य अत्यंत शांततेने निघेल आणि तुमच्या मुला - बाळांसाठी तुम्ही कर्ज - मुक्त संपत्ती मागे ठेऊन जाल . तुमचा क्रेडिट इतिहास सुद्धा निष्कलंक असेल . आदिल शेट्टी सीईओ , बँकबझार


आपण अनेकदा स्टायलिश लुक ठेवायचा असे ठरवतो . पण प्रयत्न करूनही तसा लुक आपल्याला गाठता येत नाही . जीन्स घेताना हल्ली मुली बऱ्याच चोखंदळ असल्याचे दिसते . त्यात बाजारात दिवसागणिक येणाऱ्या फॅशनमुळे तर आपल्याला काय चांगले दिसेल , याचा अंदाज लावणे काहीसे कठीणच . यामध्ये आपली उंची खूप कमी असणे किंवा खूप जास्त असणे , लठ्ठपणा या गोष्टींमुळे या अडचणीत आणखी भर पडते . बऱ्याचदा उंची कमी असलेल्या मुलींनी नवीन जीन्स पॅन्ट लांब होते . अशावेळी त्या टेलरकडे जाऊन जीन्स पॅन्टची साइज कमी करतात . मात्र , पॅन्टची साइज कमी न करता थोडे हटके प्रयोग केल्यास आपण अधिक स्टायलिश दिसू शकाल . जाणून घेऊया नवीन जीन्सवर कोणते प्रयोग करता येतील . * जीन्स फार लांब असेल तर खालून कापून छोटी करा . यामध्येही ती स्टायलिश दिसण्यासाठी त्याचे कापल्यानंतर येणारे धागे तसेच ठेवलेत तरी चालेल . अशामुळे आपण ट्रेंड सेटर ठरु शकतो . * तुमची जीन्स अधिकच लांब असेल तर टेलरकडे न जाता घरीच तुम्ही ती लहान करू शकता . यातही जीन्स बाहेरच्या बाजूने फोल्ड न करता ती आतल्या बाजुनी लहान घडी करुन फोल्ड करा . त्यामुळे जीन्स स्टायलिश दिसेल . यात एकाहून जास्त फोल्डस मारले तरीही चांगले दिसेल . * लांब जीन्स छोटी करण्यासाठी तिला खालून शिवून घ्या . हेही एकदम विकतसारखे न शिवून घेता तुम्ही त्याला रफ लूक देऊ शकता . मात्र , त्यासाठी हाताने शिलाई घालावी लागेल . * जीन्स वॉर्डरोबचा एक महत्वाचा भाग आहे . त्यामुळे तुमच्याकडे जीन्सचे स्टायलिश व्हर्जन असणे आवश्यक आहे . जीन्सवर विविध प्रयोग करून तुम्ही तिला कसाही लूक देऊ शकता . आपल्या स्टाईल व कम्फर्टनुसार जीन्सला कट व फोल्ड करा . * अशा आपल्याला हव्या तशा तयार झालेल्या जीन्सवर तुम्ही टीशर्ट , वेगळ्या पॅटर्नचा टॉप आणि वेगवेगळ्या सँडल्स किंवा शूज घालू शकता . यामुळे तुमचा लूक आणि इमेज बदलण्यास नक्कीच मदत होईल .


बॉलिवूडमधील कलाकारांवर बऱ्याचदा काहीनाकाही विनोद केले जातात . ज्युनिअर बच्चन म्हणजेच अभिषेक याचेही बॉलिवूडमध्ये वडिलांच्या पुण्याईमुळे बरंच नाव आहे . कारकिर्दीच्या सुरुवातीला बऱ्यापैकी चित्रपट करणाऱ्या अभिषेककडे सध्या चित्रपटांचा दुष्काळ आहे असे म्हटले तर चुकीचे ठरणार नाही . बहुधा याचमुळे अभिषेकची सोशल मीडियावरही खिल्ली उडवली जाते . मात्र , यावेळेस त्याच्या नावावरून जी काही मस्करी करण्यात आलीय तसं आतापर्यंत कोणासोबत झालं नसेल . ज्युनिअर बच्चनने नुकताच सरकारी नोकरीतील पदासाठी ( एसएससी ) परीक्षेचा अर्ज भरल्याचे समोर आले . इतकेच नव्हे तर रविवारी तो परीक्षेसाठी जयपूरला जाणार होता . पण , त्यादिवशी तो काही परीक्षा केंद्रावर पोहोचू शकला नाही . वाचून धक्का बसला ना… . बॉलिवूड स्टार असलेला हा अभिनेता एखाद्या नोकरीसाठी अर्ज का करेल ? असा प्रश्न नक्कीच तुम्हाला पडला असेल . तर झालं असं की , कर्मचारी निवड आयोगाच्या मल्टिटास्किंग नॉन टेक्निकल कर्मचाऱ्यांच्या निवड परीक्षेसाठी चक्क अभिषेकच्या नावाने अधिकृत अॅडमिट कार्ड काढण्यात आले . परीक्षेसाठी त्याला जयपूर येथील केंद्र आले होते . मात्र , अभिषेक काही तेथे पोहोचला नाही . अभिषेकच्या नावाने काढण्यात आलेले अॅडमिट कार्ड एसएससीच्या वेबसाइटवरही पाहायला मिळते . इतकंच नव्हे तर या कार्डवर त्याचा फोटोही लावण्यात आला आहे . यातील लक्षवेधक गोष्ट म्हणजे कार्डवर १ जानेवारी १९९५ अशी जन्मतारीख असून लिंग स्त्री असे लिहिण्यात आले आहे . यावरून नक्कीच कोणीतरी अभिषेकची थट्टा करण्यासाठी हा प्रकार केला असणार हे लक्षात येते . अभिषेकच्या नावाचा आणि फोटोचा वापर कोणी केला ? या प्रश्नावर ‘एसएससी’कडे काहीच उत्तर नाही . कोणीतरी बहुधा मस्करी केली असावी . याप्रकरणी आयोग अधिक तपास करत आहे , असे एसएससीच्या एका अधिकाऱ्याने म्हटले आहे . ‘पीटीआय’ने अभिषेकला ट्विटरवर मेन्शन करून अॅडमिट कार्डचा फोटो ट्विट केला आहे . मात्र , त्यावर अभिषेकने अद्याप कोणतीही प्रतिक्रिया दिलेली नाही .


हल्ली इंटरनेट अतिशय गरजेची गोष्ट झाली आहे . जग जवळ आल्याने इंटरनेटवर सगळ्या गोष्टी सहज उपलब्ध होतात . मग मोबाईलमधील इंटरनेट , डोंगल , वायफाय अशा विविध पद्धतींचा वापर करुन इंटरनेट सुविधा वापरली जाते . यामध्ये अनेकदा तांत्रिक अडचणी निर्माण होतात आणि मग आपली विनाकारण चिडचिड होते . काहीतरी महत्त्वाचे काम असताना घरातील वायफाय अचानक स्लो होते किंवा चालेनासे होते . मग महिन्याचे इतके पैसे भरुन पण चांगली सुविधा मिळत नसल्याने आपला त्रागा होतो . घरी किंवा ऑफीसमध्ये वायफायची रेंज मधेच जाते किंवा सिग्नल जातो . पण वायफायचा सिग्नल बूस्ट करण्यासाठी राऊटर किंवा मोडेमची जागा योग्य असणे सर्वात महत्त्वाचे असते . याशिवाय आणखीही काही गोष्टी आहेत . ज्यामुळे वायफायमध्ये येणाऱ्या अडचणी दूर होऊ शकतात . विशिष्ट गोष्टींची योग्य ती काळजी घेतल्यास त्याचा निश्चितच फायदा होतो . तर वायफायचा हा स्पीड वाढावा म्हणून कोणती काळजी घेतली पाहिजे याविषयी… १ . राऊटर अशा ठिकाणी ठेवा जिथून चांगला सिग्नल मिळू शकेल . दोन दरवाजांच्या मध्यभागी किंवा टीव्ही , फ्रिज यांसारख्या इतर इलेक्ट्रॉनिक वस्तूंवर राऊटर ठेवल्यास इंटरनेटचा वेग कमी होतो . तसेच वारंवार इंटरनेट डिस्कनेक्ट होत राहते . त्यामुळे राऊटरच्या जागेबाबत काळजी घ्यायला हवी . २ . इंटरनेट राऊटर किंवा मोडेम कमीतकमी ६ फूट उंचीवर ठेवायला हवा . घराच्या सर्वात बाहेरच्या दरवाज्यावर ठेवल्यास त्याचे सिग्नल बाहेर जातात आणि घरातील लोकांना योग्य पद्धतीने सिग्नल मिळत नाहीत . त्यामुळे चांगला सिग्नल मिळण्यासाठी योग्य जागा गरजेची असते . हे आहेत पुदीन्याचे फायदे ३ . राऊटरचा चांगला स्पीड मिळावा यासाठी आणखी एक घरगुती उपाय आहे . तो म्हणजे राऊटरच्या मागे फॉईल पेपर लावावा . फॉईल पेपरमुळे सिग्नल रिफ्लेक्ट होऊन स्पीड चांगला मिळतो . ४ . घरात विशिष्ट ठिकाणी वाय - फायचा सिग्नल मिळत नसेल तर त्यावर एक उत्तम उपाय आहे . वायफाय एक्सटेंडर लावल्यावर सिग्नल येत नसलेल्या ठिकाणीही सिग्नल यायला लागतो . ५ . इतके सगळे उपाय करुनही तुम्हाला वायफायचा चांगला सिग्नल मिळत नसेल तर तुमचे वायफाय इतर कोणीतरी वापरत आहे हे लक्षात घ्यायला हवे . अशावेळी पासवर्ड बदलून घ्यावा म्हणजे नकळतच ही चोरी थांबू शकते .


विश्वकरंडक स्पर्धेच्या दुसऱ्या उपांत्य फेरीची आज लढत डर्बी - डर्बीचा किल्ला अभेद्य राखत ऑस्ट्रेलियास पराजित करण्याची आशा भारतीय महिला क्रिकेट संघ बाळगून आहे , पण सर्वोत्तम खेळास काहीच रोखू शकत नाही , असे सांगत ऑस्ट्रेलियाने विश्वकरंडक क्रिकेट स्पर्धेतील उपांत्य लढतीसाठी आपण सज्ज असल्याचा इशाराच दिला आहे . मिथाली राजने डर्बीतील काऊंटी ग्राऊंडवर या स्पर्धेतील चारही लढती जिंकल्या आहेत . त्यात यजमान इंग्लंडविरुद्धच्या सलामीच्या विजयाचाही समावेश आहे , तसेच याच मैदानावर भारताने ऑस्ट्रेलियाचे शेजारी न्यूझीलंडलाही हरवले आहे . मात्र ऑस्ट्रेलियाने गटसाखळीत भारतास आपली ताकद दाखवली आहे . या स्पर्धेत ५६ . १६ च्या सरासरीने धावा केलेल्या निकोल बोल्टन हिने ऑस्ट्रेलिया संघ वातावरणाशी पटकन जुळवून घेतो आणि डर्बीही यास अपवाद नसेल असेच सांगितले . आमच्या योजनांबाबत आम्हाला कोणतीही शंका नाही . सामना कुठे आहे हे आमच्यासाठी जास्त महत्त्वाचे नसते . आम्ही सर्वोत्तम खेळ केला , तर जिंकणारच याची खात्री आहे . डर्बीत खेळण्याचा अनुभव भारतासाठी मोलाचाच असेल , असे बोल्टनने सांगितले . सामन्यावरील पकड कधीही निसटून चालणार नाही , हे आम्ही पुरेपूर जाणतो . एखाद दिवशी सूर हरपला तर अन्य संघ तुम्हाला सहज मागे टाकतात , हे या स्पर्धेत दिसले आहे . त्यामुळे आम्ही लय मिळाली की ती सोडणार नाही , असेही तिने स्पष्ट केले . भारताची कर्णधार मिताली राज बहरात आहे . तिने ऑस्ट्रेलियाविरुद्धच्या याच स्पर्धेतील सामन्यांत अर्धशतक केले होते ; पण तो आता इतिहास झाला आहे असेच ती सांगते . सामन्यातील परिस्थितीस संघ कसा सामोरा जातो ते महत्त्वाचे असते . डर्बी हे आमचे जणू होम ग्राऊंड झाले आहे , पण जिंकण्यासाठी चांगला खेळही आवश्यक असतो . येथील वातावरण आम्ही पुरेपूर जाणतो . त्याचा फायदाच होईल , असे मितालीने सांगितले . दृष्टिक्षेपात आव्हान ऑस्ट्रेलियाने भारताविरुद्धच्या गेल्या आठपैकी सात लढती जिंकल्या आहेत भारताने यापूर्वी केवळ एकदा विश्वकरंडक स्पर्धेची अंतिम फेरी गाठली आहे ऑस्ट्रेलियाने ही स्पर्धा सहा वेळा जिंकली आहे या स्पर्धेतील गेल्या आठपैकी सात लढतींत ऑस्ट्रेलियाची सरशी भारताचा गेल्या २५ पैकी २२ एकदिवसीय लढतीत विजय ऑस्ट्रेलियाच्या मेग लॅनिंग हीची भारताविरुद्धच्या आठ सामन्यांनंतरची सरासरी ५९ . १


बॉलिवूडचा किंग खान , म्हणजेच शाहरुख खान चित्रपटसृष्टीमध्ये त्याने आजवर साकारलेल्या विविध भूमिकांसाठी ओळखला जातो . शाहरुखच्या चित्रपट कारकिर्दीचा आलेख पाहिला तर अनेकांना त्याचा हेवाच वाटेल . पण , शाहरुख खान आणि त्याच्या चित्रपटाला मिळणाऱ्या यशामध्ये इतर कलाकारांचाही समावेश आहे . याचा अर्थ असा नाही की , शाहरुखला चित्रपट मिळवून देण्यासाठी कोणी मदत केली आहे . पण , बी टाऊनमधल्या काही कलाकारांनी ‘त्या’ चित्रपटांना नाकारले नसते तर शाहरुखच्या वाट्याला हे सुपरहिट चित्रपट आलेच नसते . त्यामुळे इतरांनी नाकारलेल्या चित्रपटांनी शाहरुखला प्रसिद्धी आणि यशाच्या शिखरावर पोहोचवले आहे असेच म्हणावे लागेल . हिंदी चित्रपटसृष्टीमध्ये किंग खानच्या नावाभोवती नेहमीच प्रसिद्धीचे वलय असते . पण , त्याच्या या प्रसिद्धीमागे आणि चित्रपट कारकिर्दीतील यशामध्ये अभिनेता आमिर खान आणि सलमान खानचाही वाटा आहे . सलमान , शाहरुख आणि आमिर हे तिन्ही खान बॉलिवूडमध्ये नेहमीच चर्चेत असतात . या तिघांचेही नाते तसे जुनेच आहे . शाहरुखच्या ‘बाजीगर’ या चित्रपटासाठी त्याच्याआधी आमिर खान आणि सलमान खानला विचारण्यात आले . पण , सरतेशेवटी शाहरुखच्या वाट्याला हा चित्रपट आला आणि त्याने साकारलेल्या भूमिकेला प्रेक्षकांची पसंती मिळाली . ‘दिवाना’ या चित्रपटाच्या बाबतीतही तसेच काहीसे घडले आहे . ज्या चित्रपटाद्वारे शाहरुखचा हिंदी चित्रपटसृष्टीमध्ये प्रवेश झाला होता , तो चित्रपट कोणा दुसऱ्याच अभिनेत्याचा वाट्याला गेला होता . अभिनेता नागार्जुनला ‘दिवाना’ या चित्रपटासाठी सर्वप्रथम विचारण्यात आले होते . पण इतर चित्रपटांच्या व्यग्र तारखांमुळे नागार्जुनने या चित्रपटाला नाकारले . नागार्जुननंतर या चित्रपटासाठी अभिनेता अरमान कोहलीकडे विचारणा करण्यात आली होती . पण अरमानकडूनही सकारात्मक उत्तर न मिळाल्यामुळे शेवटी या चित्रपटासाठी शाहरुखला विचारण्यात आले आणि याच चित्रपटाद्वारे बॉलिवूडला गवसला ‘किंग खान’ . विविध चित्रपटांतून अनेकदा रोमॅन्टीक अभिनेत्याच्या भूमिकेत प्रेक्षकांच्या भेटीला आलेल्या शाहरुख खानच्या ‘डर’ या चित्रपटालाही प्रेक्षकांची विशेष पसंती मिळाली . या चित्रपटामध्ये त्याने साकारलेली नकारात्मक भूमिका अनेकांचीच दाद मिळवून गेली . पण , या चित्रपटासाठी शाहरुखची निवड होण्यापूर्वी अभिनेता आमिर खानला विचारण्यात आले होते . या चित्रपटासोबत आमिरची गणितं काही जुळली नाहीत . पण , शाहरुखची एक वेगळी भूमिका असणारा चित्रपट सुपरहिट ठरला हेही तितकेच खरे .


रिलायन्स जिओला टक्कर देण्यासाठी आयडीयाने आपला नवीन प्लॅन लाँच केला आहे . आयडीयाच्या प्रीपेड यूजर्ससाठी इंटरनेटचा हा प्लॅन म्हणजे खऱ्या अर्थाने धमाका असेल . यूजर्सला ८४ दिवसांसाठी १२६ जीबी डेटा मिळणार आहे , तोही ६९७ रुपयांमध्ये . आयडीया यूजर्सना ८४ दिवस रोज १ . ५ जीबी डेटा वापरता येणार आहे . याशिवाय यामध्ये लोकल - एसटीडी अनलिमिटेड कॉलिंगही असणार आहे . ‘एनडीटीव्ही’ने दिलेल्या वृत्तानुसार , या नव्या इंटरनेट प्लॅनमुळे ग्राहक नक्कीच खूश होतील . रिलायन्स जिओने मोबाईल यूजर्सना धमाकेदार ऑफर्स देऊन आकर्षित केले . काही दिवसातच कंपनीने आपला मोबाईल फोनही बाजारात दाखल होणार असल्याचं जाहीर केलं आणि त्याचं बुकींगही सुरु झालं . कंपनीच्या मोबाईल मार्केटमधील आक्रमक पवित्र्यामुळे इतर टेलिकॉम कंपन्यांचे मात्र धाबे दणाणले . यामुळे त्यांनी नवीन मोबाईलची मॉडेल तर लाँच करण्याच्या घोषणा केल्याच पण जिओच्या कार्डमुळे इतर कंपन्यांनीही आपले स्वस्तातील प्लॅन्स घोषित करण्यास सुरुवात केली . गुगलचे ‘तेज’ पेमेंट अॅप लवकरच तुमच्या मोबाईलमध्ये ! एअरटेल आणि जिओनेही याआधीच आपले ८४ दिवसांसाठीचे प्लॅन लाँच केले आहेत . ज्यामध्ये यूजर्सला दररोज १ जीबी डेटा वापरता येणार असून या प्लॅन्सची किंमत ३९९ रुपये इतकी आहे . त्यामुळे या दोन्ही कंपन्यांच्या तुलनेत आयडीयाचा प्लॅन काही प्रमाणात महाग असल्याचेही बोलले जात आहे . याशिवाय जिओतर्फे ग्राहकांना ३९९ , ३४९ असे इंटरनेट प्लॅन आणि कॉलिंग तसेच मेसेजिंगसाठीही इतर अनेक प्लॅन्स देण्यात आले आहेत .


तन्मय भट्ट याने सोशल मीडियावर प्रसारित केलेल्या ‘सचिन व्हर्सेस लता मंगेशकर’ या चित्रफितीने माध्यम जगतात तसेच मनोरंजन उद्योगात खळबळ उडाली . तन्मय याने हे उद्योग काही पहिल्यांदा केलेले नाहीत . याअगोदरही त्याच्या चित्रफितीने वाद निर्माण झाले होते . एखाद्या व्यक्तीवर शारीरिक आणि शाब्दिक वार केले किंवा दूरचित्रवाहिन्यांवरील ‘शो’मधून पुरुषांनी स्त्रीच्या वेषात येणे , कमरेखालचे विनोद करणे किंवा अश्लील बोलणे यालाच ‘विनोद’ म्हणतात का , असा प्रश्न पुन्हा एकदा ऐरणीवर आला आहे . त्या निमित्ताने . . गेल्या काही वर्षांत भारतातील प्रसारमाध्यमांमध्ये मोठय़ा प्रमाणात वाढ झाली असून दूरचित्रवाहिन्यांवरील विविध वाहिन्यांची संख्याही पाचशे - सहाशेच्या पुढे गेली आहे . ‘फेसबुक’ , ‘ट्विटर’ , ‘यु टय़ूब’ यासारख्या सोशल मीडियाचा वापरही मोठय़ा प्रमाणात वाढला आहे . प्रत्येक वाहिनीवर किमान एक तरी ‘कॉमेडी शो’ असतोच असतो . अशा कार्यक्रमातून प्रेक्षकांची किती ‘करमणूक’ होते हा वेगळा प्रश्न आहे . कारण विनोदाच्या नावाखाली त्या शोमधून जे काही सादर होते ते काही अपवाद वगळता शिसारी येणारे , ओंगळवाणे , ओढून ताणून विनोद करणारे , जबरदस्तीने हसू आणणारेच असते . बरेचदा विनोद निर्मिती करण्यासाठी पुरुषाला स्त्री वेशात सादर करणे , संवादातून अश्लील किंवा कमरेखालचे विनोद करणे असे प्रकार सर्रास पाहायला मिळतात . आत्तापर्यंत यात हिंदी वाहिन्यांवरील कार्यक्रमांचा सहभाग जास्त होता . पण आता त्या ‘हवे’वर मराठी वाहिन्यांनीही आपले हात धुऊन घेत आहेत . ही ‘हवा’ फार काळ टिकणारी नाही हे माहिती असूनही विनोदाची एक्स्प्रेस सुस्साट सुटलेली आहे . ‘प्रेक्षकांना हेच आवडते’ असा सोयीस्कर ( गैर ) समज करून घेऊन विनोदाचे दळण दळले जात आहे . दूरचित्रवाहिन्यांवरील या ‘शो’ प्रमाणेच विविध पुरस्कार वितरण सोहळ्यातही सूत्रसंचालन करताना किंवा त्यात सादर होणाऱ्या छोटय़ा छोटय़ा संहितांमधूनही असे सुमार दर्जाचे विनोद पाहायला मिळतात किंवा अकारण एखाद्याची नालस्ती होईल अशी वक्तव्ये केली जातात . मध्यंतरी एका मराठी वाहिनीवरील पुरस्कार वितरण सोहोळ्यात अशा दर्जाहीन , व्यक्तिगत शेरेबाजीचा ‘पुष्कळ’ ‘प्रसाद’ एका अभिनेत्याला मिळाला होता . त्याची चर्चाही तेव्हा प्रसारमाध्यमातून झाली होती . वाहिन्यांवरील ‘कॉमेडी शो’ किंवा पुरस्कार सोहळ्यातील सूत्रसंचालनापुरते मर्यादित असलेले हे लोण आता विविध सोशल मीडियातून व्यक्त व्हायला लागले आहे . अभिव्यक्तीस्वातंत्र्य आहे म्हणजे एखाद्याची वैयक्तिक स्तरावर आणि अत्यंत खालच्या पातळीवर येऊन निंदानालस्तीच केली पाहिजे असा त्याचा अर्थ होत नाही . एखाद्याच्या व्यंगावर विनोद करणे , विशिष्ट शारीरिक अवयवांवरून व अश्लील संवादातून कमरेखालचे विनोद करणे म्हणजेही विनोद असू शकत नाही . तन्मय भट्ट प्रकरणावरून हेच पुन्हा एकदा समोर आले आहे . सचिन तेंडुलकर व लता मंगेशकर हे ‘भारतरत्न’ आहेत म्हणून त्यांचा असा अपमान करणे किंवा त्याची चित्रफीत तयार करून ती प्रसारित करणे योग्य नसल्याची भूमिका घेण्यात येत आहे . तन्मय भट्ट याने ज्या प्रकारे व ज्या शब्दात सचिन आणि लता यांची टिंगल केली आहे ते निषेधार्थच आहे . पण हे फक्त ‘सेलिब्रेटीं’पुरतेच मर्यादित राहू नये . आत्मसन्मान हा सर्वसामान्य माणसांनाही असतो . त्यांनाही याचा फटका बसू नये . अनेकदा चित्रपट किंवा मालिका यातून समाजातील एखाद्या विशिष्ट समुदायाबद्दल भाष्य केले जाते किंवा त्यांचे विनोदी पद्धतीने सादरीकरण केले जाते . तसे करणेही त्यांचा अपमानच असतो . त्या वेळी तो विशिष्ट समुदाय त्याच्या विरोधात उभा राहतो . पण संपूर्ण समाज किंवा प्रसारमाध्यमे त्यांच्या पाठीशी उभी राहिली आहेत , असे चित्र अपवादानेच पाहायला मिळते . असे विनोदही टाळले पाहिजेत . समर्थ रामदास यांनी ‘टवाळा आवडे विनोद’ असे म्हणून ठेवले आहे . सध्या आपल्या आजूबाजूला जे काही चालले आहे ते समर्थाच्या या वचनाची आठवण करून देणारे आहे . प्रत्येकाच्या हातात आलेला स्मार्ट भ्रमणध्वनी , माहितीच्या महाजालाची क्रांती , संगणक किंवा लॅपटॉप यांचा सहज वापर , प्रसारमाध्यमांची वाढलेली संख्या , सोशल मीडियाचा भरमसाट आणि बेजबाबदार केला जाणारा वापर आणि येनकेनप्रकारेण प्रसिद्धी मिळवायचीच हा अट्टहास यातून असे किळसवाणे आणि निंदानालस्ती करण्याचे प्रकार वाढीस लागले आहेत . ‘व्हॉट्स अॅप’सारख्या माध्यमामुळे अशा चित्रफिती किंवा गोष्टींचा बभ्रा व्हायलाही वेळ लागत नाही . ते वाऱ्याच्या वेगाने सगळीकडे पसरतात . खरे तर अशी चित्रफीत एखाद्या समूहावरून आली तर ती आपल्यापुरतीच मर्यादित ठेवून ती पुढे न पाठविणे किंवा ती ‘डीलीट’ करणे , त्याचा प्रसार होणार नाही याची खबरदारी आपण सुशिक्षित व सुजाण मंडळी घेऊ शकतो . ते आपल्या प्रत्येकाच्याच हातात आहे . खरे तर अशा टवाळ मंडळींना आणि त्यांनी केलेल्या असल्या उद्योगांना अनुल्लेखाने मारणेच अधिक श्रेयस्कर आहे . कारण हे सगळीकडे पसरले की त्यातून अधिक गुंतागुंत निर्माण होते , राजकीय नेते , पक्ष आणि विविध संघटना त्यात उडी घेतात आणि प्रकरणाला भलतेच वळण लागते . यातून ते करणाऱ्यांचा विशिष्ट उद्देश साध्य होतो . हे कुठेतरी थांबले पाहिजे . एखाद्याच्या श्रद्धास्थानांची , धार्मिक प्रतीकांची किंवा वैयक्तिक स्तरावर अशा प्रकारे ‘विनोदा’च्या नावाखाली अत्यंत हीन पातळीवर जाऊन बदनामी करणे मग ती कोणीही केलेली का असेना निषेधार्हच आहे . अशा प्रकारांना पायबंद बसण्यासाठी हे प्रकार करणाऱ्यांच्या विरोधात संबंधित यंत्रणांनी तात्काळ पावले उचलणे गरजेचे आहे . या संदर्भात जे काही कायदे असतील त्या कायद्यातील कलमांचा वापर करून संबंधितांच्या विरोधात कठोरात कठोर कारवाई झाली पाहिजे . तसे जर झाले तरच इतरांना जरब बसेल आणि पुन्हा असे प्रकार होणार नाहीत किंवा करणारा करण्याअगोदर किमान दहा वेळा तरी विचार करेल . कोणीही उठावे आणि विनोदाच्या नावाखाली काहीही सादर करावे इतकाही ‘विनोद’ स्वस्त नाही . मराठी साहित्य तसेच चित्रपट , दूरचित्रवाहिन्यांवरील मालिका , नाटक या माध्यमातून याअगोदर पूर्वसुरींनी उच्च दर्जाचा , गुणवत्तापूर्ण शाब्दिक , वाचिक आणि कायिकविनोद सादर केला आहे . हिंदी साहित्यातही विनोदाची उच्च परंपरा आहे . केवळ तन्मय भट्ट , दूरचित्रवाहिन्यांवरील तथाकथित ‘कॉमेडी’ शो किंवा सोशल मीडियावरून प्रसारित होणाऱ्या असल्या चित्रफिती किंवा साहित्यामुळे विनोदाला काळिमा फासला जाऊ नये आणि त्याची आपण सर्वानीच काळजी घ्यावी , इतकीच माफक अपेक्षा . तन्मय भट्ट प्रकरणापासून तेवढा धडा प्रत्येकाने गिरविला तरी खूप झाले . शेखर जोशी


बार्सिलोनाने सेविलाचा ५ - ० असा धुव्वा उडवीत ‘कोपा डेल रे’ कप फुटबॉल स्पर्धेचे विजेतेपद पटकावले . ला लीगा विजेतेपदही आवाक्यात असल्यामुळे बार्सिलोना या मोसमात स्पॅनिश फुटबॉलमध्ये दोन विजेतिपदे जिंकणार हे निश्चित असले , तरी ते चॅम्पियन्स लीग स्पर्धेतून बाद झाले आहेत . बार्सिलोनाने ही स्पर्धा एकंदर तिसाव्यांदा आणि सलग चौथ्यांदा जिंकली आहे . या विजेतेपदाने चॅम्पियन्स लीगमधील अपयशाचे दुःख नक्कीच कमी होणार नाही ; पण मोसमाच्या सुरवातीस योजना तयार केली होती , त्या वेळी दोन स्पॅनिश विजेतेपदांची कल्पनाही सुखावणारी होती , असे लुईस सुआरेझने सांगितले . सुआरेझच्या दोन गोलना लिओनेल मेस्सीची तोलामोलाची साथ लाभली आणि बार्सिलोनाने लौकिकास साजेसा खेळ करीत अंतिम लढत एकतर्फी केली . सुआरेझने दोन गोल केले असले , तरी दुसऱ्या गोलात मेस्सीने रचलेल्या चालीचा वाटा जास्त मोलाचा होता . इनिएस्ता आणि कौटिन्हो यांनी उत्तरार्धात गोल करून बार्सिलोनाचा एकतर्फी विजय निश्चित केला . ला लिगामध्ये दुसरे असलेल्या ॲटलेटिको माद्रिदला हरवून सेविलाने अंतिम फेरी गाठली होती . मात्र रोमाविरुद्धच्या चॅम्पियन्स लीगमधील एकतर्फी पराभवाने बार्सिलोना विजेतेपदासाठी जास्तच आतूर होते . त्यांनी चेंडूवर सहज वर्चस्व राखत विजय सुकर केला . मेस्सीचा गोल पंच कोपा डेल रेच्या पाच अंतिम लढतीत गोल करण्याचा मेस्सीचा पराक्रम . ही कामगिरी करणारा केवळ दुसरा खेळाडू . यापूर्वी १९४० - ५० मध्ये तेल्मो झॅरा ( ॲथलेटिक बिल्बाओ ) याच्याकडून ही कामगिरी . मेस्सीचे पाच अंतिम लढतीत सहा गोल ; तर झॅरा यांचे आठ गोल . सुआरेझचे बार्सिलोनाच्या पाच अंतिम लढतीत गोल .


नुकत्याच झालेल्या एका सर्वेक्षणातून नोकरी करणाऱ्या भारतीयांपैकी ( २५ - ३५ वयोगटातील ) ९१ टक्के लोक त्यांच्या आर्थिक बाबी स्वतःच हाताळतात . आर्थिकदृष्ट्या जागरूक असल्याने ते संपत्ती निर्माण करण्याच्या आणि आर्थिक नियोजनाच्या वाटेवर बचत करण्यापासून ते गुंतवणूक करण्यापर्यंत पावले उचलत असतात . पण आपण करत असलेल्या बचतीतून आणि गुंतवणूकीतून योग्य तो फायदा मिळण्यासाठी काही चुका त्यांनी टाळणं महत्त्वाचं आहे , पाहूयात कोणती काळजी घ्यायला हवी . योग्य वेळी जोखीम न घेणे तुम्ही जेवढे तरुण असाल , तेवढीच जास्त जोखीम तुम्ही घेऊ शकता . दीर्घकाळासाठी गुंतवणूक करताना उच्च जोखीम - उच्च परतावा इन्स्ट्रुमेंट्समध्ये गुंतवणूक करण्याचा विचार करणं चांगलं . म्युच्युअल फंड्स एसआयपीज्च्या माध्यमातून इक्विटीशी एक्सपोजर हा तुमच्या बचतीवर फार ताण न आणता लहान वयातच संपत्ती निर्माण करण्याच्या सर्वोत्तम मार्गांपैकी एक मार्ग आहे . वय तुमच्या बाजूने असल्याने तुम्ही तेजीचा सामना करणाऱ्या सिक्युरिटीजमध्ये गुंतवणूक करू शकता . बाजारातील तात्कालिक चढ - उतारांचा सामना करू शकता आणि दीर्घकाळात उच्च परतावा प्राप्त करू शकता . पण तुम्ही जर जोखीम घेणं टाळलं , तर तुमचा दीर्घकालीन परतावा कमी असू शकतो आणि तो तेजीचा सामना करण्यासाठी पुरेसा नसतो . यामुळे तुमच्या आयुष्यात नंतर आर्थिक ताण येऊ शकतो . उद्देशहीन गुंतवणूक करणे आर्थिक उद्देश महत्त्वाचे असतात , कारण त्यामुळे तुम्हाला गुंतवणूक करायला , बचत करायला आणि तुमच्या आयुष्यातील महत्त्वाच्या प्रसंगासाठी आणि सोनेरी वर्षांसाठी गुंतवणूक करायला प्रेरणा मिळते . तुम्ही जर उद्दीष्टांशिवाय गुंतवणूक केली , तर तुम्ही गुंतवणुकीसाठी चुकीची निवड करू शकता आणि रोखीत रूपांतर करताना तुम्हाला त्रास होऊ शकतो किंवा पैशाची गरज असेल तेव्हा तुमच्यावर ताण येऊ शकतो . उदाहरणार्थ , एकाने त्याच्या गुंतवणुकीपैकी ८० टक्के गुंतवणूक एनपीएसमध्ये केली आणि उर्वरित २० टक्के बँकेच्या मुदतठेवीत , इक्विटी म्युच्युअल फंड एसआयपी आणि डेट फंडमध्ये केली . चार वर्षांनंतर त्याने घर खरेदी करण्याचा निर्णय घेतला , पण त्याच्या गुंतवणुकीपैकी बहुतेक गुंतवणूक एनपीएसमध्ये लॉक - ईन झालेली असल्याने , त्याला पैसे कमी पडू लागले आणि तो मालमत्ता खरेदी करू शकला नाही . म्हणून पैशाची गरज असेल तेव्हा त्रास होऊ नये म्हणून आणि गुंतवणुकीवर चांगला परतावा प्राप्त करण्यासाठी आपापल्या आर्थिक गरजांनुसार गुंतवणूक करणे महत्त्वाचे असते . उत्पन्न वाढेल त्यानुसार गुंतवणूक न वाढवणे पगारवाढ आणि बोनस यांचा वापर चंगळवादावर न करता गुंतवणूक वाढवण्यासाठी केला पाहिजे . तुम्ही जर एसआयपीच्या माध्यमातून गुंतवणूक केलेली असेल , तर तुम्ही चांगला परतावा मिळविण्यासाठी तुमचा एसआयपी वाढवण्यामध्ये तुमच्या पगारवाढीचा उपयोग करू शकता . पगारवाढीतून वाढलेल्या तुमच्या उत्पन्नाचा विचार तुम्ही कर्जाची परतफेड करण्यासाठी आणि क्रेडिट कार्डचे हाफ्ते भरण्यासाठी करायला हवा . वाढत्या वयाबरोबर आणि उत्पन्नासोबत तुम्ही तुमची गुंतवणूक जसजशी वाढवत न्याल , तसतसे तुम्ही तुमच्या आयुष्यातील उद्दिष्टं पूर्ण करण्याच्या दिशेने मार्गक्रमण कराल . तुमच्या गुंतवणुकीत विविधता न आणणे तुमच्या गुंतवणुकीच्या पर्यायांपासून सर्वोत्तम परिणाम प्राप्त करण्यासाठी वैविध्य अत्यंत महत्त्वाचे असते . तुम्ही तुमची सगळी गुंतवणूक एकाच ठिकाणी करू नका . तुम्ही जर असं केलं आणि गुंतवणुकीची ती योजना जर फसली , तर तुमच्या पैशासाठी मोठी जोखीम निर्माण होऊ शकते . त्याऐवजी तुम्ही वेगवेगळ्या प्रकारचा परतावा , जोखमा आणि रोकडसुलभता देणाऱ्या वेगवेगळ्या इन्स्ट्रुमेंट्समध्ये गुंतवणूक केली पाहिजे . तुमच्या आर्थिक उद्देशांसाठी सर्वोत्तम इन्स्ट्रुमेंटची निवड करण्यासाठी आर्थिक सल्लागाराची मदत घ्या . गुंतवणुकीच्या पोर्टफोलिओचे पुनरावलोकन न करणे मिलेनिअल्स बऱ्याचदा त्यांच्या गुंतवणुकीच्या पोर्टफोलिओचं पुनरावलोकन करीत नाहीत आणि बदलतं उत्पन्न , जोखीम घ्यायची तयारी आणि आर्थिक स्थितीनुसार आवश्यक ते बदल करत नाहीत . उदाहरणार्थ , एका गुंतवणूकदाराने त्याची गुंतवणूक वयाच्या २२व्या वर्षी सुरू केली , ज्यात ८० टक्के हिस्सा इक्विटीसाठी दिला आणि २० टक्के डेट इन्स्ट्रुमेंट्समध्ये . गुंतवणूकदाराला इक्विटी गुंतवणुकीवर उत्तम परतावा मिळाला आणि त्यामुळे त्याच्या गुंतवणूक पोर्टफोलिओचे प्रमाण ९० टक्के इक्विटी आणि १० टक्के डेट असं झालं , पण गुंतवणूकदाराच्या जोखीम घेण्याच्या क्षमतेनुसार ते इक्विटी आणि डेटमध्ये ८०ः२० असे असायला हवे होते . म्हणून , गुंतवणूकदाराने इक्विटीचा हिस्सा डेटकडे वळवला पाहिजे व तो ८०ः२० च्या पातळीवर पुनर्संतुलित केला पाहिजे . त्याचप्रमाणे , एकदा गुंतवणूकदाराचं वय वाढलं आणि तो निवृत्तीच्या जवळ पोहोचला , की गुंतवणूकदाराच्या जोखीम घेण्याच्या गरजांनुरूप गुंतवणुकीच्या पोर्टफोलिओचं पुनर्संतुलन करणं आवश्यक असतं . हे सगळे करत असताना , तेजीचा विचार डोक्यात असणे आवश्यक आहे . मिलेनिअल्स कधीकधी नव्या जगतातील गुंतवणूक उत्पादनांकडे झुकू शकतो , पण त्यांनी त्यांचा पोर्टफोलिओ बांधताना पारंपरिक गुंतवणूक उत्पादनांकडे दुर्लक्ष करू नये . भविष्यातील खर्च भागवण्यासाठी पैसे उसने घेण्यापेक्षा आधीच पैसे गुंतवणं महत्त्वाचं असतं . आदिल शेट्टी सीईओ , बँकबझार


परदेशी प्राण्यांना ( एक्झॉटिक ) पाळण्याच्या छंदाला प्रतिष्ठा मिळाली . मात्र , दुसरीकडे त्यावरील निर्बंध , त्यासाठीचे तोकडे पडणारे कायदे या सगळ्या संघर्षांतून या प्राण्यांची अवैध बाजारपेठ उभी राहिली . वेगवेगळ्या प्रजातीचे प्राणी , पक्षी आणायचे , त्याची निगुतीने काळजी घ्यायची , प्रजोत्पादन करायचे आणि हौशी पालकांना त्याची विक्री करायची , हा या बाजारपेठेचा मूळ साचा . प्राण्यांना वेगळ्याच वातावरणात आणून त्यांना रुळवणे यासाठी लागणाऱ्या इतर सर्व सुविधांचाही पसारा अनुषंगाने वाढला आहे . भारतीय प्रजातीचे वन्यजीव पाळण्यासाठी परवानगी नाही . मात्र आपल्याकडे जगातील अनेक प्रजातींचे प्राणी अवैध मार्गाने भारतात येऊन हौशी प्राणिपालकांच्या कैदेत आहेत . तसेच भारतीय प्राणी पाळण्यासाठीची असोशी परदेशात मोठय़ा प्रमाणात फोफावली आहे . त्याचेच एक उदाहरण म्हणजे आपला वाघ . जंगलापेक्षा पिंजऱ्यातील वाघ अधिक एखादा रुबाबदार वाघ पाळण्याची सूप्त इच्छा बहुतेक प्राणी प्रेमी बाळगून असतात . त्यातून मग अपवादात्मक परिस्थितीत वाघ पाळण्याच्या गोष्टींवरील चित्रपट , पुस्तके ही खपाऊ ठरली आहेत . मात्र प्रत्यक्षात वाघ , बिबटय़ा हे पाळीव प्राणी म्हणून बाळगणे हे पालकांसाठी मनाचे मांडे ठरले आहेत . भारतात वन्यजीव पाळण्यासाठी परवानगी नाही . वन्यजीवांच्या संवर्धनात आजपर्यंत सर्वाधिक भाव वाघाने खाल्ला आहे . निसर्गप्रेमी , अभ्यासक हे वाघांच्या संख्येकडे आणि स्थितीकडे डोळे लावून बसलेले असतात . वन्यजीव संवर्धनाभोवतीच्या अर्थकारणाचे केंद्रही वाघ आहे . थोडक्यात , भारतात राजा म्हणून वाघ राहतो आणि वाढतो . मात्र आपल्याकडे जसे परदेशी प्राणी किंवा पक्षी हौशीपोटी कैद केले जातात , तसाच हा वाघोबा परदेशांत अनेक हौशी प्राणी पालकांच्या कैदेत आहे . अनेक देशांमध्ये वाघ पाळायलाही परवानगी दिली जाते . संकेतस्थळांवरून कुत्र्याच्या पिल्लांच्या विक्री करण्याच्या जाहिराती आपल्याकडे झळकतात , तशाच परेदशात वाघाच्या बछडय़ांच्या जाहिराती झळकतात . हजारो डॉलर्स देऊन या पाळीव वाघाची खरेदी विक्री उघडपणे होते . अर्थात हे वाघ काही जंगलातून पकडून पिंजऱ्यात कोंडलेले नाहीत . त्यांच्या अनेक पिढय़ा या पिंजऱ्यातच जन्माला आल्या आणि प्राणी पालकांच्या घरात विसावल्या . जगातील वन्यजीवांचा अभ्यास करणाऱ्या एका संस्थेने प्रसिद्ध केलेल्या अभ्यासानुसार जगात जवळपास १० हजार वाघ हे पाळीव , पिंजऱ्यात कोंडलेले आहेत . त्यामध्ये भारतीय वाघ ( बेंगॉल टायगर ) हा देखील आहे . भारतात जंगलात असलेल्या एकूण वाघांपेक्षा ही संख्या जास्त आहे . भारतातील काळाबाजार आपला वाघ परदेशी पाळीव ठरतो आणि आपल्याकडे परदेशी प्राण्यांची खरेदी विक्री तेजीत आहे . प्राण्यांच्या या खरेदी विक्रीच्या काळाबाजारात देशातील आघाडीच्या काही देशांमध्ये भारताचा क्रमांक लागतो . शेकडो कोटी रुपयांचा हा काळा बाजार देशांत विस्तारला आहे . कायद्यानुसार प्राण्यांची आयात किंवा निर्यात करण्यासाठी बंदी आहे . मात्र तरीही छुप्या मार्गाने हे प्राणी देशात आणले जातात . या बाजारपेठेची क्षमता इतकी आहे , की वेगळ्याच वातावरणातील प्रजाती आणून त्या जगवण्यासाठीचे सर्वतोपरी उपाय केले जातात . इतकेच नाही तर त्यांचे प्रजोत्पादनही होत असल्याचे अहवाल अनेक संस्थांनी प्रसिद्ध केले आहेत . प्राण्यांसाठी काम करणाऱ्या अनेक संस्थांनी या सगळ्या व्यवहारावर आवाजही उठवला आहे , न्यायालयातही धाव घेतली आहे . मात्र या सगळ्या पलीकडे जाऊन जंगलातला रुबाबदार वाघ पिंजऱ्यात कोंडून ठेवण्याची कल्पना प्राणी पालकांनी केली , तरी हौसेपोटी आपल्याकडे पिंजऱ्यात कैदी झालेल्या परदेशी प्राण्यांची किंमत कळू शकेल . रसिका मुळय़े


एकीकडे मोदी सरकारवर नोकऱ्या निर्माण करत नसल्याचा आरोप होत असताना दुसरीकडे सरकारकडून गोल्ड इंडस्ट्रीमध्ये मोठ्या प्रमाणावर नोकऱ्यांची निर्मिती करत असल्याचे सरकारने नुकतेच जाहीर केले आहे . सरकारच्या अंदाजानुसार २०२२ पर्यंत एकूण १ कोटी नोकऱ्यांची निर्मिती होईल . गोल्ड इंडस्ट्रीवर सरकार रतन पी वाटल कमिटीच्या रिपोर्टनुसार शिफारसी लागू करणार आहे . याबरोबरच सोन्याच्या व्यवहारांसाठी वेगळे एक्सचेंज आणि गोल्ड कौन्सिलही तयार करण्यात येणार आहे . त्यामुळे गोल्ड ट्रेडिंग सोपे होणार असल्याचे सरकारचे म्हणणे आहे . यातील सगळ्यात महत्त्वाची आणखी एक बाब म्हणजे सोन्यावरील जीएसटी कमी केला जाणार आहे . आता २० लाखांहून अधिक रकमेची सोन्याची खरेदी केल्यास ३ टक्के जीएसटी लागतो . याशिवाय सोन्यावरील आयातीवर २ ते ४ टक्के कपात करण्यात येणार असल्याचेही सांगण्यात येत आहे . अर्थमंत्रालयाने दिलेल्या माहितीनुसार , वाटल समितीने अनेक शिफारसी केल्या असून त्यातील सोन्याचे दागिने निर्यात करणे आणि या क्षेत्रातील नोकरीच्या संधी वाढविण्याच्या दृष्टीने विचार केला जाणार आहे . वाटल समितीच्या अहवालानुसार , सरकारला एकूण व्यापारामध्ये गोल्ड इंडस्ट्रीची व्याप्ती वाढवायची आहे . याशिवाय २०२२ पर्यंत सोन्याची निर्यात २ हजार कोटीपर्यंत पोहचविण्याचे सरकारचे लक्ष्य आहे . त्यामुळे या सगळ्यासाठी गोल्ड इंडस्ट्रीमध्ये मोठ्या प्रमाणात नोकऱ्यांची निर्मिती होईल असे सांगण्यात येत आहे . याबरोबरच दागिन्यांच्या सर्टीफिकेटमध्येही बदल करण्यात येणार असल्याचे सांगण्यात येत आहे . सोन्याची खरेदी ई - व्यवहाराने व्हावी यासाठीही प्रयत्न कऱण्यात येणार आहेत . या सगळ्या गोष्टी प्रत्यक्षात आणण्यासाठी मनुष्यबळाची आवश्यकता असून या क्षेत्रात नोकऱ्या निर्माण होण्याची शक्यता आहे .


पावसाळ्यात ज्याप्रमाणे बाजारातील दुकानांमध्ये सेलची रेलचेल असते . त्याचप्रमाणे ऑनलाईन शॉपिंगमध्येही वेगवेगळ्या ऑफर्स देत ग्राहकांना आकर्षित करण्याचे काम ई - कॉमर्स कंपन्या करत आहेत . यामध्ये अॅमेझॉन आणि प्लिपकार्ट आघाडीवर असून एकमेकांना टक्करही देत आहेत . अॅमेझॉनने प्राईम डे सेल तर फ्लिपकार्टने १६ जुलै ते १९ जुलैदरम्यान Big Shopping Days नावाने सेल आयोजित केला आहे . या सेलमध्ये वेगवेगळ्या कॅटेगरीमधल्या वस्तूंवर भरघोस सूट मिळणार आहे . त्यात मोबाइल , टीव्ही आणि इतर इलेक्ट्रॉनिक वस्तूंबरोबरच घरगुती वस्तू आणि कपड्यांचाही समावेश करण्यात आला आहे . कंपनीने आपल्या या सेलला ‘ऑफर हो तो ऐसी’ अशी टॅगलाईनही दिली आहे . अॅमेझॉनचा महासेल ३६ तास चालणार असून फ्लिपकार्टचा सेल ८० तास चालणार आहे . फ्लिपकार्टवरील खरेदीसाठी स्टेट बँकेच्या क्रेडिट कार्डनी पैसे भरल्यास त्वरीत १० टक्के डिस्काऊंट मिळणार आहे . याशिवाय फ्लिपकार्टने आपल्या ग्राहकांना नो - कॉस्ट EMI चा पर्यायदेखील दिला आहे . फ्लिपकार्टने १५०० हून अधिक स्मार्टफोन मॉडेल्सवर सूट जाहीर केली आहे . या सेलमध्ये Google Pixel 2 हा १२८ जीबीचा फोन ४२ , ९९९ रुपयांना मिळणार आहे . गुगल पिक्सल 2 वर ३७ हजार रुपयांपर्यंत बायबॅक गॅरंटी तसेच ३ हजारांची एक्सचेंज आणि ८ हजारांची कॅशबॅक ऑफरदेखील मिळणार आहे . फ्लिपकार्ट इलेक्ट्रॉनिक प्रॉडक्ट्सवर ८० टक्के सूट देणार आहे . तर घरगुती उपकरणे आणि टीव्हीवर ७० टक्के डिस्काऊंट मिळेल असे कंपनीने जाहीर केले आहे . या सेल वेगवेगळ्या वेळेला फायदेशीर ठरतील अशा अनेक ऑफर्स जाहीर केल्या आहेत . ‘ब्लॉकबस्टर डील’ जे प्रत्येक ८ तासानंतर रिफ्रेश होईल . ‘प्राईस क्रॅश डील’ हेही प्रत्येक ८ तासानंतर रिफ्रेश होणार आहे . ‘रश अवर डील’ जी फक्त २ तासासाठी असणार आहे . ही ऑफर संध्याकाळी ४ ते ६ वाजेपर्यंत चालेल आणि ‘फर्स्ट टाईम ऑन डिस्काउंट’ ही डील देखील असणार आहे .


राष्ट्रीय क्रीडा स्पर्धेतील पदकविजेत्या खेळाडूंच्या रोख रकमेच्या पारितोषिकासाठी महाराष्ट्र राज्य ऑलिंपिक संघटनेने आता आक्रमक पावले उचलण्याचा निर्णय घेतला असून , पदाधिकाऱ्यांनी उपोषणाचीदेखील तयारी ठेवल्याचे महाराष्ट्र राज्य ऑलिंपिक संघटनेचे सरचिटणीस बाळासाहेब लांडगे यांनी सांगितले . महाराष्ट्र राज्य ऑलिंपिक संघटनेची ( एमओए ) कार्यकारिणी बैठक बुधवारी येथे पार पाडली . केरळ येथील स्पर्धेतील पदकविजेत्या खेळाडूंची रोख पारितोषिके अजूनही राज्य सरकारकडून दिली गेली नसल्याचाच मुद्दा ऐरणीवर राहिला . या संदर्भात स्मरणपत्र पाठवूनही उपयोग न झाल्यामुळे आता ‘एमओए’च्या पदाधिकाऱ्यांनी उपोषणाचा मार्ग निवडला असून , मुंबईत अधिवेशनाच्या काळात उपोषण करण्याविषयीची शक्यता या बैठकीत पडताळून पाहण्यात आली . ‘एमओए’ अध्यक्ष अजित पवार यांच्या अध्यक्षतेखाली झालेल्या बैठकीस धनंज भोसले , प्रल्हाद सावंत , प्रकाश तुळपुळे यांच्यासह बहुतेक कार्यकारिणी सदस्य उपस्थित होते . अन्य राज्यांपेक्षा पारितोषिक रक्कम कमी असूनदेखील ती देण्यात सरकार काचकुच करत असल्याबद्दल अजित पवार म्हणाले , ‘‘राज्यातील खेळाडूंबाबत अनेकदा क्रीडामंत्री आणि अधिकाऱ्यांबरोबर चर्चा झाली . यानंतरही खेळाडूंना पैसे मिळत नसतील , तर अर्थसंकल्पी अधिवेशात सर्व खेळाडूंसह आपण उपोषणाला बसण्याचा निर्णय घेऊ . ’’ २५ मार्चला निवडणुका ‘एमओए’ची दर चार वर्षांनी होणारी निवडणूक या वेळी २५ मार्च रोजी घेण्याचे निश्चित करण्यात आले . यासाठी ज्या बहुविध खेळांच्या संलग्न राज्य संघटनांना मतदानाचा अधिकार आहे अशा संघटनांतील इच्छुक पदाधिकाऱ्यांनी निवडणुकीस उभे राहण्यासाठी १५ मार्च रोजी अर्ज दाखल करावा , असा निर्णय या बैठकीत घेण्यात आला . भारतीय ऑलिंपिक संघटना आणि धर्मादाय आयुक्त यांनासुद्धा त्यांचा प्रतिनिधी पाठविण्यासाठी पत्र दिले जाईल , असे लांडगे यांनी या वेळी संपर्क साधला असता सांगितले .


अनेकदा गाडी चालवताना चालकाचा डोळा लागल्याने अपघात झाल्याच्या अनेक घटना तुम्ही ऐकल्या , वाचल्या , पाहिल्या असतील . रात्रीच्यावेळी गाडी चालवताना अनेकदा थकलेल्या चालकाला झोप अनावर होते . पण गाडी रस्त्यात थांबवून झोप घेणं काही शक्य नसतं . अशा वेळी झोप अनावर झाल्याने चालकाचा गाडीवरचा ताबा सुटतो आणि अपघात होतात किंवा अपघात होण्याच्या शक्यता तरी असते . पण आता लवकरच या समस्येवर तोडगा निघणार आहे . हाँग काँग बॅपटिस्ट विद्यालयाच्या संशोधकांनी असं अॅप शोधून काढलं आहे ज्या अपॅमुळे गाडी चालवताना चालकाला जागं राहण्यासाठी मदत होणार आहे . स्मार्टफोन युजर्सना या अॅपचा मोठा फायदा होणार आहे . Mobile Review : जाणून घ्या कसा आहे सॅमसंग एस एट हे अॅप सुरू करून चालकाला फक्त आपला मोबाईल समोर ठेवायचा आहे . हे अॅप चालकाचे फेशिअल एक्सप्रेशन म्हणजेच चेहऱ्याच्या हावभावावर लक्ष ठेवणार आहे . जर का गाडी चालवताना चालकाच्या चेहऱ्याच्या हावभावात बदल दिसले तर हे अॅप लगेच अलर्ट होईल . थोडक्यात चालकाच्या मानेची रचना बदलली किंवा त्याचे डोळे मिटू लागले की हे बदल अॅपमुळे लगेच डिटेक्ट होणार आहे . जेणेकरून चालकाला झोप लागलीच तर मोठ्याने अलार्म वाजायला सुरूवात होईल आणि चालक अधिक सतर्क होईल . स्मार्टफोनमध्ये असणाऱ्या कॅमेराच्या माध्यमातून हे अॅप काम करणार आहे . वाचा : बुमराहसारखी ‘लक्ष्मणरेखा’ ओलांडू नका ; वाहतूक पोलिसांची ‘आयडियाची कल्पना’ !


कुंबळे वादानंतर विंडीजविरुद्धची वन - डे मालिका आजपासून पोर्ट ऑफ स्पेन - चॅंपियन्स करंडक स्पर्धेच्या अंतिम सामन्यात पाकिस्तानकडून झालेली हार , त्यानंतर प्रशिक्षक अनिल कुंबळे यांचा राजीनामा अशा घटनांनंतर विराट कोहलीची टीम इंडिया वेस्ट इंडीजविरुद्धच्या एकदिवसीय मालिकेसाठी सज्ज होत आहे . पहिला सामना उद्या ( ता . २३ ) होत आहे . ‘दुबळ्या’ विंडीजला हरवण्यासाठी भारताला मुख्य प्रशिक्षक नसला तरी अवघड नसेल . पराभव आणि राजीनामा अशा दोन धक्कादायक घटनांनी भारतीय क्रिकेट हादरले आहे ; पण त्याचा परिणाम विंडीज दौऱ्यावर होण्याची शक्यता कमी आहे . मुख्य प्रशिक्षकाचे मार्गदर्शन मिळणार नसले , तरी फलंदाजीचे प्रशिक्षक संजय बांगर यांच्यासह सपोर्ट स्टाफ दिमतीला कायम आहे . शिवाय पाकिस्तानविरुद्धच्या पराभवानंतर टीम इंडियाला पुन्हा विजयीपथावर आणण्यासाठी विराट कोहली तयार झाला असेल . त्यातच प्रतिस्पर्धी विंडीजचा संघ सध्या क्रिकेटविश्वातील प्रमुख संघातील कमजोर संघ म्हणून समजला जात आहे . नुकत्यात झालेल्या अफगाणिस्तानविरुद्धचीही मालिका त्यांना जिंकता आलेली नाही . तीन सामन्यांच्या मालिकेतील दुसरा सामना तर अफगाणिस्तानने जिंकून इतिहास रचला होता . भारत आणि विंडीज संघ यामध्ये मोठी तफावत आहे . प्रमुख १३ खेळाडूंचा एकत्रित विचार करता भारतीय संघाकडे २१३ एकदिवसीय सामन्यांचा अनुभव आहे . या तुलनेत विंडीजचा कर्णधार जेसन होल्डर त्यांचा अनुभवी खेळाडू असून , तो आतापर्यंत अवघे ५८ सामने खेळलेला आहे . असे असले तरी भारतीयांना सावध राहावे लागेल . पाकिस्तानविरुद्धच्या पराभवाने त्यांना अस्तित्वाची जाणीव करून दिलेली आहे . भारतीय संघाचे वर्चस्व अपेक्षित असल्यामुळे नवोदितांना संधी मिळण्याची शक्यता आहे . रोहित शर्मा आणि जसप्रीत बुमरा यांना या दौऱ्यातून विश्रांती दिलेली असल्यामुळे अजिंक्य रहाणे आणि महंमद शमी किंवा उमेश यादव असे बदल अपेक्षित आहेत . मुख्य प्रशिक्षक नसल्यामुळे आता अंतिम संघात कोणाला स्थान द्यायचे , याचे सर्वाधिकार विराट कोहलीलाच असतील . धोनीचा वारसदार म्हणून पाहिले जात असलेला रिषभ पंत आणि चायनामन कुलदीप यादव यांना या मालिकेत कधी संधी मिळणार , याची उत्सुकता असेल . पहिल्या दोन सामन्यांत तरी धोनी , युवराज , अश्विन , जडेजा या प्रमुख खेळाडूंना स्थान दिले जाईल . २०१९ च्या विश्वकरंडक स्पर्धेवर नजर ठेवून धोनी आणि युवराज यांच्या स्थानाचे मूल्यमापन करावे , असे विधान युवक संघाचे प्रशिक्षक आणि माजी कर्णधार राहुल द्रविड यांनी केल्यामुळे या दोन्ही खेळाडूंच्या कामगिरीवर लक्ष असेल आणि त्यांनाही आपली उपयुक्तता सिद्ध करावी लागेल . असेच दडपण चॅंपियन्स स्पर्धेत अपयशी ठरलेल्या अश्विन आणि जडेजा या फिरकी गोलंदाजांवर असेल .


भारतामध्ये अनेक क्षेत्रांमध्ये काम करणाऱ्या महिलांसदर्भातील एका सर्वेक्षणाची आकडेवारी समोर आली आहे . या आकडेवारीनुसार भारतातील ८७ टक्के वर्किंग वुमन्सना आपल्या प्रोफेशनल आयुष्यात जास्तीत जास्त वरच्या पदावर जाण्याची इच्छा असल्याचे दिसून आले . ऑफिसमध्ये दिलेले कोणत्याही प्रकारचे काम करण्याची तयारी स्त्रियांनी दाखवली आहे . या सर्वेक्षणामधील आकडेवारी महिला पुरुषांपेक्षा कमी महत्त्वकांक्षी असतात या पारंपारिक समजुतीला छेद देणारी ठरली . बोस्टन कंन्सल्टिंग ग्रुप ( बीसीजी ) या जागतिक व्यवस्थापन सल्लागार कंपनीने हे सर्वेक्षण ‘फ्रॉम इंटेन्शन टू इम्पॅक्टः ब्रिजिंग द डायव्हर्सिटी गॅप इन द वर्कप्लेस’ नावाने प्रकाशित केले आहे . या सर्वेक्षणात ६० टक्के महिलांनी सांगितले की त्यांच्या कंपनीमध्ये वेगवेगळ्या उपक्रमांना पाठिंबा दिला जातो . तर २९ टक्के महिलांनी या उपक्रमांमुळे आम्हाला फायदा होत असल्याचे मत नोंदवले . या अहवालावरून कामाच्या ठिकाणी महिलांनाही वेगवेगळ्या कामांमध्ये संधी मिळवण्याबद्दल पुरुष जास्त आशावादी असल्याचे दिसून आले . बीसीजीच्या प्रियंका अग्रवाल यांनी यासंदर्भात बोलताना कामाच्या ठिकाणी लैंगिक विविधतेला वाढण्यासाठी ( स्त्री की पुरुष या आधारावर कामाची वाटणी न करणे ) पुरुष कर्मचाऱ्यांचा पाठिंबा आवश्यक असल्याचे मत व्यक्त केले . तसेच अशा उपक्रमांमध्ये त्यांना सहभागी करुन घेणे गरजेचे आहे . लैंगिक विविधेला पाठिंबा देणे आणि त्याचा प्रसार करण्याशी पुरुषांचा थेट संबंध असल्याचेही त्यांनी सांगितले .


हिंदी चित्रपट जगतात विनोदी भयपट अपवादाने निर्माण होतात . मात्र आता हेच आव्हान ‘कुत्ते कि दुम’ या नव्या चित्रपटाने पेलले आहे . हा नवा विनोदी भयपट प्रदर्शनासाठी सज्ज झाला असून या चित्रपटाच्या संगीताचे अनावरण करण्यात आले . प्रसिद्ध निर्माते आणि दिग्दर्शक सावनकुमार टाक यांनी हे अनावरण केले आहे . या चित्रपटाचे लेखक - दिग्दर्शक सुनील पटेल असून ते या चित्रपटाचे केवळ दिग्दर्शकच नाहीत तर लेखक आणि संगीतकार सुद्धा आहेत . निर्माती सोनिका पटेल , सहनिर्माती शुभ चांदनी पटेल , सादरकर्ते सत्येन्द्र त्रिपाठी यांच्या या चित्रपटाच्या संगीत अनावरण सोहळ्याप्रसंगी चित्रपटाची गाणी आणि ट्रेलर मान्यवरांना दाखवण्यात आली . या चित्रपटात तान्या दांग , जस बोपाराय , ललित सिंह राव , राज़ रहमान अली आणि सन्नी मुख्य भूमिकेत आहे . सावनकुमार हे या कार्यक्रमाचे प्रमुख पाहुणे होते . यावेळी योगेश लखानीही उपस्थित होते . जो सतत चुका करतो त्याची गोष्ट सांगणारा हा इंडियन करीफिल्म्सचा ‘कुत्ते कि दुम’ येत्या २ नोव्हेंबरला प्रदर्शित होणार आहे .


Bigg Boss Marathi . सुरुवातीपासूनच प्रकाशझोतात असलेल्या ‘बिग बॉस मराठी’ या रिअॅलिटी शोच्या पहिल्या पर्वाचं विजेतेपद अभिनेत्री मेघा धाडे हिला मिळालं आहे . मेघा या पर्वाची विजेती ठरली असून , अभिनेता पुष्कर जोग याला उपविजेतेपदावर समाधान मानावं लागलं आहे . अतिशय दिमाखदार अशा अंतिम सोहळ्यात मेघाच्या नावावर ‘बिग बॉस मराठी’च्या विजेतेपदाचा शिक्कामोर्तब करण्यात आला . या विजेतेपदासह मेघावर शुभेच्छांचा वर्षाव होतच आहे . पण , त्यासोबतच तिच्यावर बक्षीसांचीही बरसात झाली आहे . कोणत्याही रिअॅलिटी शोमध्ये विजेत्याच्या नावाबद्दल जितकी उत्सुकता असते तितकच जेतेपदासाठी मिळणाऱ्या बक्षीसाबद्दलही अनेकांनाच कुतूहल लागून राहिलेलं असतं . सध्याच्या घडीला मेघाही याचाच अनुभव घेत असावी . सूत्रांनी दिलेल्या माहितीनुसार ‘बिग बॉस मराठी’ची विजेती म्हणून तिला १८ लाख ६० हजार रुपये आणि मिळाले आहेत . त्यासोबतच तिला एक आलिशान घरही बक्षीस स्वरूपात मिळालं आहे . Bigg Boss Marathi : विजेती मेघा धाडेबद्दल जाणून घ्या ‘या’ पाच गोष्टी ‘बिग बॉस मराठी’च्या पहिल्या पर्वाची सांगता झाली असून , खऱ्या अर्थाने मेघा धाडे महाराष्ट्राची ‘बिग बॉस’ ठरली आहे . या घरात , कार्यक्रमात प्रवेश केल्यानंतर अगदी पहिल्याच दिवसापासून विजेतेपदावर मेघाची नजर होती . किंबहुना आपण या कार्यक्रमात ( स्पर्धेत ) विजेपेद मिळवणारच असाच तिचा आत्मविश्वास सुरुवातीपासूनच पाहायला मिळाला होता . प्रत्येक टास्क म्हणू नका किंवा मग घरातील रणनिती . लहानमोठ्या सर्वच गोष्टींमध्ये मेघाने स्वतःला सिद्ध केलं होतं . ज्यामुळे फार कमी वेळातच तिने चाहत्यांच्या मनातही घर केलं . परिणामी चाहत्यांची साथ आणि आत्मविश्वासाच्या बळावर मेघाने बाजी मारत ‘बिग बॉस’चं जेतेपद मिळवलं .


काही तासांपूर्वीच भारतीय क्रिकेट नियामक मंडळाचे ( बीसीसीआय ) माजी अध्यक्ष शशांक मनोहर यांनी राजीनामा दिला होता . पण आता त्यांनी दबावतंत्राचा उपयोग करून मला राजीनामा द्यायला लावला , असा सूर बदलला आहे . ‘ सध्याच्या घडीला मला बीसीसीआयमध्ये काम करणे फार अवघड करून ठेवले होते . मला कोणाचेही नावे घ्यायची नाहीत . पण मी एवढे नक्कीच सांगू शकतो की , राजीनामा देण्यासाठी माझ्यावर दबाव वाढवण्यात आला होता , ’ असे मनोहर यांनी सांगितले . लोढा समितीने दिलेल्या शिफारशींची अंमलबजावणी करण्याचे सर्वोच्च न्यायालयाने म्हटल्यामुळे मनोहर यांनी राजीनामा दिला असे म्हटले जात होते , पण मनोहर यांनी ही अफवाच असल्याचे सांगितले . ते म्हणाले की , ‘बीसीसीआयमधील कार्यपद्धती मला माझ्या पद्धतीने हाताळायची होती . त्यामध्ये माझी काही तत्त्वे होती , याशिवाय मला अन्य काहीही सांगायचे नाही . माझी प्रतिमा मलिन व्हावी , असे मला वाटत नाही . बीसीसीआयने अन्य कोणाच्या आधिपत्याखाली चालावे , हे मला अमान्य होते . ’ जगमोहन दालमिया यांना आपल्या अखेरच्या काळामध्ये कामकाज करणे शक्य नव्हते . त्या वेळी बीसीसीआयचे सचिव अनुराग ठाकूर हे बीसीसीआयचे सारे व्यवहार पाहत होते . त्यामुळे दालमिया यांच्या निधनानंतर ठाकूर बीसीसीआयचे अध्यक्ष होतील , असे साऱ्यांनाच वाटत होते . पण त्या वेळी शशांक मनोहर यांना अध्यक्ष बनवण्यात आले . या कार्यकाळामध्ये मनोहर यांना बीसीसीआयच्या अन्य पदाधिकाऱ्यांपासून चांगला पािठबा मिळत नसल्याचे बोलले जाते . काही दिवसांपूर्वी मनोहर यांनी वेस्ट इंडिज क्रिकेट मंडळावर दौरा अर्धवट सोडल्यानंतर लादण्यात आलेला जवळपास ४ कोटी २० लाख रुपयांचा दंड माफ केला होता . त्यानंतर मनोहर यांच्याविरोधात बीसीसीआयमध्ये वातावरण चांगलेच तापले असल्याचे म्हटले जात होते . बीसीसीआयमधील एका पदाधिकाऱ्याने सांगितले की , ‘मनोहर हे बीसीसीआयच्या अध्यक्षपदाचा राजीनामा देणार , हे आम्हाला काही दिवसांपूर्वीच समजले होते . पण हा राजीनामा ते स्वेच्छेने देत आहे की दबावतंत्रामुळे , या गोष्टींचा आता विचार करून काहीच उपयोग नाही . ’


मेंदूच्या ‘एमआरआय’ स्कॅनिंगमुळे लहान मुलांमधील ‘मल्टिपल स्क्लेरॉसिस’चा धोका ओळखणे शक्य असल्याचे नुकत्याच करण्यात आलेल्या संशोधनात स्पष्ट झाले आहे . मुलांमध्ये ‘मल्टिपल स्क्लेरॉसिस’चा धोका वाढत असून या संशोधनामुळे त्यांच्यावर तातडीने उपचार करणे शक्य होणार आहे . ‘मल्टिपल स्क्लेरॉसिस’मुळे मेंदूतील चेतापेशी आणि मज्जारज्जूवरील मायेलिनचा थर कमकुवत होऊ लागतो . त्यामुळे मेंदू आणि शरीर यांच्यातील परस्पर संपर्कावर त्याचा विपरीत परिणाम होतो . त्यामुळे येणारे अपंगत्व रोखणे अतिशय कठीण होते . अमेरिकेतील याले विद्यापीठातील संशोधकांनी या विषयावर अभ्यास केला आहे . त्यानुसार ‘एमआरआय स्कॅन’द्वारे मल्टिपल स्क्लेरॉसिसचा धोका आणि मेंदूत होणारे परिणाम ओळखणे सहजशक्य असल्याचे संशोधकांनी स्पष्ट केले . जगभरात १६ ठिकाणी ३८ लहान मुलांचे डोकेदुखीच्या तक्रारीमुळे ‘एमआरआय स्कॅनिंग’ करण्यात आले . त्यावेळी वैद्यकीय अहवालात ‘मल्टिपल स्क्लेरॉसिस’चा आजार उघड झाला . पूर्वी केवळ पौढांमध्ये आढळणारा हा आजार मुलांमध्येही बळावत असल्याचा निष्कर्ष त्याद्वारे निघाला . प्रथमच मुलांमधील हा धोकादायक आजार शोधून त्याचा विस्तार शोधण्याला आम्ही प्राधान्य दिल्याचे याले वैद्यक शाळेतील साहाय्यक प्राध्यापक नायला मिखानी यांनी सांगितले . तब्बल ४२ टक्के लहान मुलांमध्ये एमआरआयनंतर मल्टिपल स्क्लेरॉसिस प्राथमिक स्वरूपात आढळल्याचे संशोधकांनी स्पष्ट केले .


भारताविरुद्धच्या खडतर दौऱ्यासाठी ऑस्ट्रेलियाने 16 सदस्यीय संघाची आज ( रविवार ) निवड करताना फिरकीपटूंना अधिक संधी दिली आहे . फिरकीपटूंना मदत करणाऱ्या खेळपट्ट्या ही भारतातील खेळपट्ट्यांची ओळख असल्याने क्रिकेट ऑस्ट्रेलियाने ही संघनिवड केली आहे . गेल्या चार सामन्यांमध्ये विजय मिळविणाऱ्या ऑस्ट्रेलिया संघाला भारतात कडव्या लढतीला सामोरे जावे लागणार आहे . स्टिव्ह स्मिथच्या नेतृत्वाखालील ऑस्ट्रेलिया संघात निवोदित फिरकीपटू मिशेल स्वेप्सन याचा समावेश करण्यात आला आहे . तर , ग्लेन मॅक्सवेलचा दोन वर्षांनी पुन्हा कसोटी संघात समावेश करण्यात आला आहे . या संघात सहा फलंदाज , चार फिरकीपटू , तीन जलदगतील गोलंदाज , दोन अष्टपैलू आणि यष्टीरक्षकाची निवड झाली आहे . ऑस्ट्रेलियाचा संघ 2004 पासून अद्याप एकही कसोटी सामना भारतात जिंकू शकलेला नाही . सामन्याच्या ठिकाणी खेळपट्ट्या कशा मिळतील , हे सांगणे आता कठीण आहे . त्यामुळे जास्तीतजास्त पर्याय उपलब्ध असावेत यादृष्टीने संघनिवड करण्यात आली आहे . खेळाडूंच्या चांगल्या कामगिरीवरच त्यांची निवड करण्यात आली आहे . यामध्ये उपखंडातील कामगिरीचाही विचार करण्यात आला आहे . युवा खेळाडू अनुभवी खेळाडूंकडून प्रेरणा घेतील अशी आशा आहे . नॅथन लिऑन , ऍश्टन ऍगर व स्टिव्ह ओकीफ यांच्यासह 23 वर्षीय स्वेप्सन हा फिरकीपटू असणार आहे . मॅक्सवेल , मार्श या अष्टपैलू खेळाडूंबरोबर हिल्टन कार्टराईट हाही संघात असेल , असे मुख्य निवडकर्ते ट्रेवर होन्स यांनी सांगितले . संघ पुढीलप्रमाणे - स्टिव्ह स्मिथ ( कर्णधार ) , डेव्हिड वॉर्नर , ऍश्टर ऍगर , जॅक्सन बर्ड , पीटर हँड्सकॉम्ब , जोश हेझलवूड , उस्मान ख्वाजा , नॅथन लिऑन , मिशेल मार्श , शॉन मार्श , ग्लेन मॅक्सवेल , स्टिव्ह ओकीफ , मॅथ्यू रेन्शॉ , मिशेल स्टार्क , मिशेल स्वेप्सन , मॅथ्यू वेड . कसोटी मालिका वेळापत्रक - पहिली कसोटी - पुणे ( 23 ते 27 फेब्रुवारी ) दुसरी कसोटी - बंगळूर ( 4 ते 8 मार्च ) तिसरी कसोटी - रांची ( 16 ते 20 मार्च ) चौथी कसोटी - धर्मशाळा ( 25 ते 29 मार्च )


कधीतरी आवरत असताना अचानक आपल्याला डोक्यावर पांढरे केस दिसायला लागले की आपण एकदम चक्रावतो . माझे वय तर इतके लहान असताना माझ्या डोक्यावर हे पांढरे केस कसे काय दिसायला लागले असे आपल्याला वाटायला लागते . पण एकदा केस पांढरे झाल्यावर काहीच करता येत नाही . मग उरलेले केस पांढरे होऊ नयेत म्हणून विशेष काळजी घेणे आपल्या हातात असते . त्यासाठी मग हेअरडाय , मेहंदी , कलरींग असे उपाय वापरले जातात . मात्र केस पांढरे होऊच नयेत आणि झाले असतील तरी बाकीचे होऊ नयेत यासाठी काही घरगुती उपाय केल्यास त्याचा निश्चितच फायदा होतो . पाहूयात काय आहेत हे उपाय… कांदा आणि लिंबू – कांद्याचे सौंदर्याच्यादृष्टीने अनेक उपयोग आहेत . पांढरे केस रोखण्यासाठी त्याचा अतिशय चांगला उपयोग होतो . कांद्याची बारीक पेस्ट करुन त्यामध्ये लिंबाचा रस घाला . केस अकाली पांढरे होण्याच्या समस्येवर याचा चांगला उपयोग होतो . ही घट्ट पेस्ट केसांच्या मूळांना आणि पांढऱ्या केसांना लावा . अर्ध्या तासाने केस धुवून टाका . यामुळे पाढरेपणा कमी होण्यास मदत होईल . आवळा आणि बदाम तेल – आवळा हे भारतामध्ये मोठ्या प्रमाणात पिकणारे आणि आरोग्यासाठी अतिशय उपयुक्त असणारे फळ आहे . केसांच्या वाढीसाठी आणि केसांचा नैसर्गिक रंग टिकून रहावा यासाठी आवळ्याचा अतिशय चांगला उपयोग होतो . आवळ्याचा रस आणि बदाम तेल एकत्र करुन त्याने केसांना मसाज केल्यास त्याचा केसांचा पोत सुधारण्यासाठी अतिशय चांगला उपयोग होतो . ताक – ताक आरोग्यासाठी चांगले असते असे आपण अनेकदा ऐकतो . ताक प्यायल्याने अन्नपचनही चांगले होते हे आपल्याला माहित आहे . मात्र हेच ताक केसांच्या वाढीसाठी आणि इतर समस्यांसाठीही उपयुक्त असते . ताकाने केस धुतल्यास मूळे आणि पोत सुधारण्यास मदत होते . याशिवाय अकाली केस पांढरे होत असल्याची समस्या सतावत असेल तर एका वाटीत ताक घ्या . त्यामध्ये कडिपत्त्याच्या पानांचा रस घाला . हे मिश्रण थोडे घट्ट होण्यासाठी यामध्ये थोडे दही घाला . हे मिश्रण केसांना लावून चांगल्या पद्धतीने मसाज केल्यास केसांचा रंग बदलण्यास मदत होते . अर्धा तास हे मिश्रण लावून ठेऊन नंतर केस धुवून टाका . कडिपत्ता आणि खोबरेल तेल – केस पांढरे झाल्यामुळे आपल्याला मित्र - मैत्रीणींकडून म्हातारे म्हणून चिडवले जाते . पण आपल्या आहारात उपयुक्त असणारा कडिपत्ता केस काळे होण्यासाठीही उपयुक्त असतो . कडिपत्त्याची पेस्ट करुन त्यामध्ये खोबरेल तेल घालून हे मिश्रण केसांना लावावे . केसांच्या मूळांना हे मिश्रण लावल्यास पांढरे केस येणे मूळातूनच कमी होते .


नियमितपणे योगाभ्यास केल्याने मेंदूची वयोपरत्वे हानी होण्यास प्रतिबंध होतो , असे मत एका अभ्यासात व्यक्त करण्यात आले आहे . डिफेन्स इन्स्टिटय़ूट ऑफ फिजिऑलॉजी अॅण्ड अलाइड सायन्सेस या संस्थेच्या संशोधकांनी हा निष्क र्ष काढला आहे . योगामुळे वयोपरत्वे मेंदूची होणारी हानी तर रोखली जातेच , शिवाय हृदयविकारासही आळा बसतो असे त्यांचे म्हणणे आहे . संरक्षण संशोधन व विकास संस्था म्हणजे डीआरडीओच्या प्रयोगशाळेने केलेले हे संशोधन महत्त्वपूर्ण असून ते अमेरिकन एजिंग असोसिएशनच्या नियतकालिकात प्रसिद्ध झाले आहे . योगाचा अतिरक्तदाब , हृदयाचे ठोके व ताण यावर काय परिणाम होतो हे तपासण्यात आले . माणसाचा मेंदू वयाच्या वीस ते तीस वर्षांपर्यंत वाढतो , पण चाळिसाव्या वर्षांनंतर मेंदूचा विकास थांबतो . त्याचा ऱ्हास सुरू होतो . या अभ्यासात रामेश्वर पाल , सोमनाथ सिंह , अभिरूप चटर्जी व मंटू साहा यांचा समावेश होता . त्यांनी यादृच्छिक पद्धतीने निवडलेल्या २० ते ५० वयोगटातील १२४ निरोगी व्यक्तींचा अभ्यास यात केला होता . त्यांचे तीन गटात वर्गीकरण करून काहींना रोज एक तास याप्रमाणे तीन महिने योग क रण्यास सांगण्यात आले . योगापूर्वी रक्तदाब २० - २९ वयोगटांत १२२ - ६९ होता तो ११९ - ६८ झाला . ४० ते ५० वयोगटांत रक्तदाब योगाआधी १३४ - ८४ होता तो योगानंतर १२४ - ७९ झाला . योगापूर्वी २० - २९ वयोगटात कॉर्टिसोल या ताणकारक रसायनाचे प्रमाण ६८ . ५ टक्के होते , ते योगानंतर ४७ . ४ टक्के इतके झाले . ४० - ५० वयोगटात योगापूर्वी ते ९५ टक्के होते ते योगानंतर ७२ . ७ टक्के झाले . डोपॅमाइन , सेरोटोनिन यांचे प्रमाणही सुधारले त्यामुळे त्यांच्यात सकारात्मकता आली . ज्यांच्यात डोपॅमाइन कमी असते त्यांना नैराश्य , आळस येतो .